Mekanisme baharu bakal diperkenal, elak jemaah haji diperdaya

SEPANG, 18 Julai- Satu mekanisme baharu bakal diperkenal bagi memastikan tiada jemaah haji diperdaya dengan tawaran menunaikan ibadah haji menggunakan Visa Furada, pada masa depan.Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata perbincangan bersama Kementerian Pelancongan, Seni dan Budaya (MOTAC) akan dilaksana bagi mencari jalan penyelesaian yang tuntas, berhubung isu tersebut.Pada masa sama, bakal jemaah bagi musim haji akan datang disaran tidak mudah terpengaruh dengan sebarang tawaran yang mencurigakan.

(Timbalan Menteri di Jabatan Perdana Menteri (Hal Ehwal Agama),Datuk Ahmad Marzuk Shaary)

"Visa Furada ini hak kerajaan Arab Saudi berikan kepada individu-individu yang ada hubungan langsung dengan pihak kerajaan melalui kedutaan. Yang berlaku ialah pihak tertentu yang mengambil kesempatan untuk perniagaan mereka dengan menawarkan pakej walaupun mereka belum ada jaminan mendapat Visa Furada. "Kita mengalu-alukan kerajaan Arab Saudi memberi Visa Furada, sangat berterima kasih. Ia sebagai nilai tambah kepada pengurusan haji kita. Tetapi yang menjadi malangnya apabila ada agen tertentu, individu tertentu yang mengambil kesempatan untuk menawarkan pakej Visa Haji Furada yang palsu kerana Visa Haji Furada ini sangat terhad. "Pada musim haji akan datang, kita akan berbincang dengan MOTAC, itu sebenarnya di bawah MOTAC, cuma kita bekerjasama", katanya pada sidang media, di sini, hari ini.


Kedah rekod pelaburan RM8.55 bilion suku pertama 2022

ALOR SETAR, 18 Julai - Jumlah pelaburan yang diterima Kedah setakat suku pertama tahun ini sebanyak RM8.55 bilion. Pengerusi Jawatankuasa Industri dan Pelaburan Kedah, Datuk Dr Ku Abd Rahman Ku Ismail berkata jumlah itu menjadikan Kedah berada pada kedudukan pertama berbanding semua negeri lain di negara ini.

"Berdasarkan laporan Lembaga Pembangunan Pelaburan Malaysia (MIDA), Pulau Pinang berada di kedudukan kedua dengan jumlah pelaburan sebanyak RM6.33 bilion diikuti Sabah lebih RM3 bilion. "Kebanyakan pelaburan bagi suku pertama melibatkan bidang elektrik dan elektronik berikutan kekurangan cip semikonduktor," katanya ketika menjawab soalan tambahan Datuk Norsabrina Mohd Noor mengenai kejayaan pelaburan direkodkan oleh kerajaan negeri setakat ini.Tambah Dr. Ku Abd Rahman, sebanyak 12,733 peluang pekerjaan telah diwujudkan tahun lepas hasil pelaburan dalam industri pembuatan bernilai RM66.22 bilion.Katanya, angka tersebut merupakan yang tertinggi pernah dicapai.


Terminal Stesen Bas Bersepadu Kota Bharu Sentral dijangka siap tahun 2025

KOTA BHARU, 18 Julai - Terminal Stesen Bas Bersepadu Kota Bharu Sentral yang baharu dijangka siap pada hujung tahun 2025.  Pengerusi Jawatankuasa Kerjaraya, Infrastruktur, Pengangkutan dan Utiliti Negeri Kelantan, Datuk Azami Mohd Nor berkata kerajaan negeri telah memulakan inisiatif pembinaan terminal itu sejak hujung tahun 2020.  Ini bagi menggantikan terminal bas sementara di Lembah Sireh dengan mengeluarkan 'Request For Proposal' (RFP) bagi projek pembangunan Terminal Pengangkutan Bersepadu Kota Bharu Sentral.  Bagaimanapun ekoran pandemik COVID-19 proses RFP tersebut tergendala dan pada 1 Jun 2022 lepas kerajaan Kelantan memilih satu syarikat yang disenaraikan dalam bursa saham kategori papan utama untuk melaksanakan pembangunan Kota Bharu Sentral di atas tanah seluas 17.37 ekar.  Pelaksanaan projek bukan sahaja melibatkan pembinaan Stesen Bas Bersepadu namun turut meliputi Bangunan Komersial dan pangsapuri.  Beliau berkata demikian dalam jawapan bertulis menjawab pertanyaan dikemukakan ADUN Kelaboran, Mohd Adanan Hassan pada persidangan Dewan Undangan Negeri (DUN) Kelantan di Kota Darulnaim, di sini.

(Pengerusi Jawatankuasa Kerjaraya, Infrastruktur, Pengangkutan dan Utiliti Negeri Kelantan, Datuk Azami Mohd Nor/Foto Berita PAS)

Sementara itu, mengulas lanjut mengenai masalah air di Kelantan, Azami yang juga ADUN Kadok berkata pihak Air Kelantan Sdn Bhd telah merancang pendekatan jangka panjang seperti peningkatan sumber air mentah, menaiktaraf dan membina Loji Rawatan Air (LRA) baharu serta melaksanakan program penukaran paip uzur untuk mengurangkan kadar air tak terhasil (NRW).  Menurutnya, ketika ini, sumber air mentah untuk perkhidmatan bekalan air awam di Kelantan adalah melalui pengabstrakan air sungai (47%), tapisan air sungai (29%) dan air tanah (24%).  Perancangan juga telah dibuat untuk menakung air sungai melalui kaedah Takungan Air Pinggiran Air Sungai (TAPS) dan Takungan Empangan.  Pada masa sama, cadangan pembinaan TAPS dengan kapasiti 500 juta liter sehari (JLH) telah dirancang di Labok, Machang ia telah diangkat kepada kerajaan persekutuan untuk kelulusan pelaksanaan dalam Rolling Plan Ketiga Rancangan Malaysia Ke-12 (RMKe-12).  Apabila projek tersebut siap pada tahun 2027, jaminan air mentah di kawasan utara Lembangan Sungai Kelantan akan meningkat.


Terowong simpanan air bawah tanah berskala besar, atasi banjir di ibu negara - Shahidan

KUALA LUMPUR, 18 Julai - Cadangan membina terowong simpanan air bawah tanah berskala besar di ibu negara merupakan tindakan jangka panjang bagi mengelak berlakunya banjir. Menteri Wilayah Persekutuan, Datuk Seri Dr Shahidan Kassim berkata cadangan tersebut termaktub di bawah Pelan Tindakan Tebatan Banjir Kilat Kuala Lumpur 2022 yang merangkumi tindakan serta merta, jangka pendek,sederhana dan jangka panjang.

"Untuk tindakan jangka panjang, pembinaan terowong simpanan air bawah tanah berskala besar di Kuala Lumpur sedang dirancang untuk dibina di bawah jajaran sungai atau jajaran jalan raya. Buat masa ini DBKL sedang melantik juru perunding untuk melaksanakan kajian bersesuaian," katanya dalam sesi soal jawab di Dewan Rakyat.Tambah Shahidan, antara tindakan serta merta yang telah diambil di lokasi terlibat termasuk memastikan kelancaran air ke 'scupper drain' tidak terhalang.


KASA tingkat daya tahan, kesedaran negara hadapi impak perubahan iklim

KUALA LUMPUR, 18 Julai- Kementerian Alam Sekitar dan Air (KASA) akan mengarusperdanakan adaptasi perubahan iklim dalam pengurusan banjir. Menteri Alam Sekitar dan Air, Datuk Seri Tuan Ibrahim Tuan Man berkata keperluan itu bagi meningkatkan daya tahan dan kesediaan negara menghadapi impak perubahan iklim.Ia turut mengambil kira integrasi pengurusan risiko bencana melalui mitigasi jangka pendek dan panjang pengurusan banjir melibatkan pendekatan secara struktur dan bukan struktur.Antara yang diberi perhatian termasuk kerja-kerja mendalam, menaik taraf dan membaik pulih sistem pengurusan banjir di seluruh negara melalui pendekatan Pengurusan Banjir Secara Bersepadu.

(Menteri Alam Sekitar dan Air, Datuk Seri Tuan Ibrahim Tuan Man)

"Pengurusan Banjir Secara Bersepadu ini akan mengimbangi kaedah struktur dan bukan struktur secara optimum dalam melindungi dan mengurangkan risiko banjir sesuatu kawasan", katanya."Kaedah struktur yang digunakan termasuk peningkatan kapasiti longkang utama dan sungai, pembinaan empangan/ takungan air pinggiran sungai (TAPS), pembinaan struktur sabo, kolam takungan, lencongan sungai, pembinaan benteng banjir (flood wall) dan sistem pam.Kaedah bukan struktur yang turut dilaksana termasuk pengurusan dataran banjir, perancangan guna tanah, kawalan dan pematuhan pembangunan, sistem ramalan dan amaran banjir, peta banjir, dan pelaksanaan program kesedaran.Beliau menjawab pertanyaan wakil Kuala Krai, Abdul Latiff Abdul Rahman pada sesi Dewan Rakyat.


MAHA 2022 tampil pelbagai produk baharu pertanian

PUTRAJAYA, 18 Julai - Pameran Pertanian, Hortikultur dan Agro Pelancongan Malaysia (MAHA) 2022 bakal menampilkan pelbagai produk baharu berkaitan pertanian dengan teknologi dan inovasi terkini, serta strategi pemasaran dan pengeluaran secara efektif.Timbalan Menteri Pertanian dan Industri Makanan, Datuk Dr. Nik Muhammad Zawawi Salleh berkata ia bagi menggalakkan penyertaan semua pihak, termasuk syarikat swasta di dalam dan luar negara.

"Kita nak menghapuskan golongan ketiga yang cuba mengambil kesempatan untuk mengaut kekayaan dalam keadaan yang tidak sewajarnya."Kita harapkan, apabila wujudnya rantaian perniagaan melalui MAHA yang kita anjurkan ini maka dia akan berlaku perniagaan secara langsung di antara pengeluar dgn pengguna, di samping kita nak wujudkan juga rantaian perniagaan dalam bidang teknologi yang telah dicapai oleh kerajaan dengan pengguna-pengguna teknologi," katanya selepas Majlis Prapelancaran Laman Agro-food Florikultur sempena MAHA 2022 di kementeriannya, di sini.MAHA 2022 yang akan diadakan dari 4 sehingga 14 Ogos ini dijangka menarik 100,000 pengunjung sehari dengan 1,500 ruang pameran dan jualan hasil pertanian segar dari ladang pada harga berpatutan disediakan.


Hina Islam: Lelaki direman empat hari

KUALA LUMPUR, 18 Julai - Lelaki yang ditahan polis selepas dikatakan menghina Islam menerusi rakaman video di media sosial direman empat hari bermula hari ini sehingga Khamis.Ketua Polis Daerah Sepang Asisten Komisioner Wan Kamarul Azran Wan Yusof berkata, lelaki yang bekerja sebagai penghantar makanan berusia 39 tahun itu direman di lokap Ibu Pejabat Polis Daerah (IPD) Dang Wangi.

Perintah reman dikeluarkan oleh Majistret Mahkamah Kuala Lumpur," katanya menerusi kenyataan ringkas hari ini.

Suspek ditahan tengah hari semalam di sebuah rumah di Taman Bukit Kuchai, Puchong.Enam laporan polis diterima berhubung video yang tular tersebut dan polis turut merampas sebuah telefon bimbit yang digunakan suspek untuk merakam video berkenaan.Hasil semakan, suspek tiada sebarang rekod jenayah lampau selain negatif saringan dadahSiasatan dilakukan Unit Siasatan Jenayah Terkelas (USJT) Bukit Aman mengikut Seksyen 298A Kanun Keseksaan dan Seksyen 233 Akta Komunikasi dan Multimedia Malaysia 1998.


JKDNKA tumpaskan sindiket dalam dua serbuan OP Kontraban

(Antara kotak dan botol vape disyaki mengandungi nikotin yang berjaya dirampas JKDNKA bersama Jabatan Kesihatan Negeri Selangor)

KUALA LUMPUR, 18 Julai - Jabatan Keselamatan Dalam Negeri dan Ketenteraman Awam (JKDNKA) berjaya menumpaskan sindiket dalam dua serbuan OP Kontraban pada 13 dan 14 Julai lalu. Serbuan pertama pada 13 Julai lalu, sejumlah 25,306 kotak dan botol vape disyaki mengandungi nikotin, dianggarkan bernilai RM2.7 juta berjaya dirampas JKDNKA bersama Jabatan Kesihatan Negeri Selangor dalam satu serbuan Op Kontraban di Kajang, Selangor. Kes tersebut disiasat di bawah Seksyen 13(a) Akta Racun 1952.Pada 14 Julai, serbuan kedua telah dilakukan di Johor Bahru, Johor dan berjaya menumpaskan satu sindiket yang terlibat dengan kegiatan menjual dan membeli semula minyak masak diesel bersubsidi.

(Sindiket terlibat kegiatan menjual dan membeli semula minyak masak diesel bersubsidi berjayaditumpaskan JKDNKA)

Setiausaha Polis Malaysia Polis Diraja Malaysia, DCP Datuk Noorsiah Mohd Saaduddin menerusi sebuah kenyataan memaklumkan enam lelaki tempatan ditahan bersama sejumlah 49,997 liter minyak diesel, empat buah lori, lima unit tangki minyak diesel pelbagai jenis dengan nilai rampasan dianggarkan bernilai RM988,850.55.Kes disiasat di bawah Seksyen 21 Akta Kawalan Bekalan 1961. Nilai rampasan bagi kedua-dua serbuan dalam operasi yang bermula 12 Julai sehingga 15 Julai lalu adalah sebanyak RM3,688,850.55. Polis Diraja Malaysia melalui Jabatan KDNKA akan terus komited melaksanakan operasi membanteras sindiket penyeludupan kontraban dan barangan kawalan bersubsidi agar ketirisan hasil negara dapat dibendung demi kepentingan masyarakat.


RM500,000 diperuntuk untuk sektor ternakan menerusi (PRE) Perak Sejahtera

IPOH, 18 Julai - Sebanyak RM500,000 diperuntukan menerusi Pakej Rangsangan Ekonomi (PRE) Perak Sejahtera untuk sektor ternakan di negeri itu.Exco Pertanian, Perladangan dan Industri Makanan negeri, Razman Zakaria berkata bantuan diberi kepada penternak ruminan dan ayam kampung yang memenuhi syarat dan merupakan pengusaha kecil-kecilan.Pakej merangkumi bantuan penyediaan kursus dan pemberian peralatan secara percuma kepada peserta.

"Iaitu mesin mixer dan tong kedap udara untuk para penternak dapat menghasilkan makanan ternakan alternatif. Jumlah kos dan kadar bagi seorang adalah RM2,000 yang bakal memberi manfaat kepada 250 orang penternak," katanya ketika menjawab soalan lisan Adun Keranji, Chong Zhemin mengenai usaha kerajaan membantu penternak mengurangkan kos menternak, harga daging ayam, lembu dan khinzir pada Persidangan DUN Perak. Tambah Razman, kerajaan negeri turut membangunkan padang ragut di seluruh negeri dengan memperbanyakkan lagi kawasan penanaman rumput napier berkualiti dan tanaman jagung manis.


Kerajaan setuju laksana syarat VOP, tangani masalah projek lambat siap

KUALA LUMPUR, 18 Julai - Kerajaan bersetuju untuk melaksanakan syarat bagi perubahan harga (VOP) dalam kontrak kerja sebagai langkah proaktif bagi menangani masalah projek lambat siap yang disebabkan oleh kenaikan kos harga barang binaan.Jelas Timbalan Menteri Kerja Raya, Datuk Arthur Joseph Kurup, pelaksanaan syarat VOP dalam kontrak kerja adalah untuk memastikan projek kerajaan tidak terjejas dan dapat disiapkan mengikut jadual.  "Merujuk kepada Pekeliling Perbendaharaan Malaysia PK2.4 - Pelaksanaan Syarat Perubahan Harga (Variation Of Price – VOP) dalam Kontrak Kerja (Pindaan pada 1 Mei 2022), syarat dan kaedah pengiraan VOP dalam kontrak kerja ini berkuatkuasa mulai 1 Januari 2021 sehingga 30 Jun 2022. Senarai bahan binaan yang termasuk dalam pekeliling ini ialah Besi Bertetulang, Crushed Aggregate (Crusher Run), Mild Steel Pipe (Paip Air dan Paip Pembentung) dan Copper," kata beliau ketika menjawab pertanyaan ahli parlimen Igan, Ahmad Johnie Zawawi di Dewan Rakyat, hari ini.

Tambahnya lagi, bagi meringankan lagi bebanan pemain industri binaan, Perdana Menteri pada 14 Julai 2022 telah mengumumkan kelulusan penambahan 11 lagi bahan binaan dalam pelaksanaan syarat VOP yang menjadikan jumlah keseluruhan sebanyak 15 bahan binaan yang telah diluluskan. Sehingga 30 Jun lalu, terdapat 84 bilangan projek telah dikategorikan sebagai projek lewat jadual berbanding daripada jumlah 696 bilangan projek kerajaan dalam pembinaan secara keseluruhan yang sedang dilaksanakan oleh Jabatan Kerja Raya (JKR) akibat kenaikan harga bahan binaan.


Kerajaan masih kekalkan subsidi minyak masak polibeg 1 kilogram

KUALA LUMPUR, 18 Julai- Isu kerajaan tidak membantu rakyat tidak seharusnya dibangkitkan kerana subsidi minyak masak polibeg satu kilogram masih lagi diberikan malah telah ditambah.  Perdana Menteri Datuk Seri Ismail Sabri Yaakob menjelaskan, kerajaan juga dijangka membelanjakan subsidi minyak masak polibeg satu kilogram dengan peruntukan sehingga RM4 bilion tahun ini. Angka itu naik secara mendadak berbanding keperluan pada tahun 2020 iaitu RM500 juta dan RM2.1 bilion pada 2021.  Berkenaan subsidi minyak botol yang dihentikan, Perdana Menteri menjelaskan bahawa subsidi yang diberikan bermula Ogos 2021 itu bertujuan untuk mengurangkan bebanan rakyat ketika Perintah Kawalan Pergerakan (PKP).  Pada perancangan kerajaan, subsidi itu hanya sehingga Disember 2021 kerana akan membuka semula aktiviti ekonomi secara berperingkat dalam Pelan Pemulihan Negara.  Namun, kerajaan amat prihatin dengan perkembangan trend minyak sawit mentah atau CPO yang naik secara konsisten disebabkan permintaan dunia yang telah mula membuka aktiviti ekonomi.

Atas sebab itu, kerajaan telah melanjutkan pelaksanaannya sehingga Jun 2022 dengan jumlah keseluruhan peruntukan sebanyak RM382 juta bagi melaksanakan program subsidi minyak botol ini.  Kerajaan juga sedang melaksanakan audit terhadap pengilang-pengilang bagi mencari punca penyelewengan minyak masak.


Pasukan Khas Jihad Tangani Inflasi fokus isu semasa, terkini

KUALA LUMPUR, 18 Julai- Pasukan Khas Jihad Tangani Inflasi tumpu isu semasa dan terkini mengenai kenaikan harga barang dan isu harian.  Menurut Perdana Menteri, Datuk Seri Ismail Sabri Yaakob, pasukan ini amat aktif dan telah bersidang sebanyak tiga kali semenjak penubuhannya pada 29 Jun 2022.  Penubuhan pasukan ini berbeza dengan kuasa Majlis Tindakan Sara Hidup Negara (NACCOL) terdahulu yang melihat kepada keseluruhan isu dan bukan hanya isu kenaikan harga sahaja.

(Perdana Menteri, Datuk Seri Ismail Sabri Yaakob)

"Pasukan Khas Jihad Tangani Inflasi ini melihat kepada isu semasa yang terkini iaitu kos sara hidup ataupun kenaikan harga barang dan ia adalah isu harian, sebab itu NACCOL bermesyuarat dua kali setahun, sekarang dua bulan sekali, tetapi Pasukan Khas Jihad menangani inflasi ini mengadakan mesyuarat dua kali seminggu, iaitu hari Isnin dan juga hari Khamis dan mereka mesti melaporkan kepada rakyat tentang tindakan yang akan dilakukan" kata Datuk Seri Ismail Sabri pada sesi soal jawab di Dewan Rakyat.Tambah Perdana Menteri, tiada elaun diperuntukkan kepada ahli mesyuarat kerana mereka berkhidmat sepenuhnya demi negara.  Perdana Menteri menjawab pertanyaan Ahli Parlimen Port Dickson Datuk Seri Anwar Ibrahim.


Kumpulan pertama jemaah haji Malaysia tiba di tanah air

SEPANG, 18 Julai- Kumpulan pertama jemaah haji Malaysia seramai 298 orang tiba di tanah air hari ini di Lapangan Terbang Antarabangsa Kuala Lumpur (KLIA) di sini melalui penerbangan Saudia Airlines SV 5612.Ketibaan mereka pada pukul 9.05 pagi dari Jeddah, Arab Saudi disambut Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary dan Pengerusi Tabung Haji (TH) Tan Sri Azman Mokhtar.Operasi haji bagi tahun 1443H/2022 berjalan lancar dan para jemaah dapat melaksanakan ibadat dengan selamat, selesa dan teratur.Ahmad Marzuk ketika ditemui pemberita berkata 49 penerbangan menerusi Malaysia Airlines (MH) dan Saudia Airlines disediakan bagi membawa kesemua 14,305 jemaah haji pulang ke tanah air bermula semalam hingga 13 Ogos ini.“Jemaah haji akan balik secara berperingkat dan mengikut jadual yang telah ditetapkan oleh TH, syukur operasi haji pada tahun ini berjalan dengan lancar.“Semua jemaah haji dapat melaksanakan ibadat dengan selamat, selesa dan teratur meskipun cuaca agak panas sehingga mencecah hampir 50 darjah celcius” katanya.Ahmad Marzuk berkata 32 jemaah haji Malaysia sedang menerima rawatan di hospital di Makkah kerana mengalami strok haba.

“Alhamdulilah, semua jemaah haji yang menerima rawatan dilaporkan stabil. Kita nasihatkan baki jemaah haji yang masih berada di Makkah untuk menjaga tahap kesihatan masing-masing," katanya.Sementara itu Azman merakamkan ucapan terima kasih kepada semua pihak yang terlibat dalam operasi haji kali ini terutama sekali Kedutaan Besar Diraja Arab Saudi di Malaysia.“TH amat berterima kasih kepada Kementerian Haji dan Umrah Arab Saudi, Muassasah Asia Tenggara serta semua agensi yang terlibat di dalam operasi haji di tanah air dan di tanah suci,” katanya.


JKNJ keluarkan 62 notis kompaun

JOHOR BAHRU, 18 Julai- Jabatan Kesihatan Negeri Johor (JKNJ) mengeluarkan 62 notis kompaun bernilai RM15,500 terhadap pelanggan restoran kerana merokok di dalam premis di seluruh Johor, semalam. Operasi bersepadu ini melibatkan Polis Diraja Malaysia (PDRM), Kementerian Perdagangan Dalam Negeri dan Hal Ehwal Pengguna (KPDNHEP) serta Jabatan Kastam Diraja Malaysia (JKDM). Pengarah Kesihatan Johor, Datuk Dr Aman Rabu berkata, 28 notis atas kesalahan menjual atau menawarkan jualan rokok di bawah harga minimum.  Tujuh lagi notis atas kesalahan menjual atau menawarkan jualan hasil tembakau dengan harga runcit tidak diluluskan. Tindakan mengikut Peraturan 11 (1) (D) Peraturan - Peraturan Kawalan Hasil Tembakau 2004, Peraturan Lapan C (1) dan Peraturan Lapan A (5A) peraturan yang sama.  Beliau menyertai operasi di beberapa premis sekitar Taman Sentosa, di sini.

Sementara itu, 2,515 notis kesalahan bernilai RM628,750 dikeluarkan JKNJ sejak awal tahun hingga 13 Julai lalu.  1,983 notis daripadanya atas kesalahan merokok di kawasan larangan merokok.


Empat ADUN di Kedah tidak hadir 'bersebab' pada sidang DUN

ALOR SETAR, 18 Julai - Empat Ahli Dewan Undangan Negeri (ADUN) di Kedah tidak hadir 'bersebab' pada Mesyuarat Kedua Penggal Kelima Dewan Undangan Negeri Kedah ke-14 yang diadakan di DUN Kedah, Wisma Darul Aman, di sini pagi tadi.  Speaker DUN Kedah, Datuk Juhari Bulat berkata ADUN Merbau Pulas, Datuk Siti Ashah Ghazali dan ADUN Pedu, Mohd Radzi Md Amin baharu tiba di Lapangan Terbang Antarabangsa Kuala Lumpur (KLIA) pagi tadi dari luar negara. Manakala ADUN Alor Mengkudu, Datuk Phahrolrazi Zawawi sedang menerima rawatan.

(Speaker DUN Kedah, Datuk Juhari Bulat memaklumkan empat ADUN tidak hadir 'bersebab' padasidang DUN hari ini)

Sementara ADUN Kulim, Yeo Keng Chuan memaklumkan keputusan ujian saliva COVID-19 yang dilakukannya menunjukkan garis dua bar dan beliau enggan mengambil risiko untuk hadir ke sidang DUN.  Beliau berkata, kesemua ADUN terbabit telah memaklumkan kepadanya mengenai ketidakhadiran bersebab mereka pada sidang DUN hari ini.  Sidang DUN Kedah kali ini hanya diadakan sehingga tengah hari ini.


Presiden KAWAT meninggal dunia akibat sesak nafas

KUALA TERENGGANU, 18 Julai- Presiden Kelab Wartawan Media Terengganu (KAWAT) Khairul Azlam Mohamad meninggal dunia selepas sesak nafas di kediamannya di Taman Perumahan Permint Perdana di Seberang Takir dekat sini, kira-kira pukul 4.30 pagi tadi.Menurut isteri Allahyarham, Wan Sabariah Wan Musa, 49, arwah yang berusia 51 tahun meninggal dunia secara mengejut selepas mengadu sakit dada ketika sedang menyiapkan kerja di rumahnya."Arwah pulang ke rumah kira-kira pukul 1.00 pagi tadi dan selepas itu dia sambung buat kerja di rumah."Bagaimanapun kira-kira pukul 4.00 pagi, arwah tiba-tiba mengadu sakit dada dan sesak nafas sebelum tidak sedarkan diri. Ambulans tiba kemudian dan mengesahkan bahawa arwah dah tiada," katanya ketika dihubungi Bernama.Menurut Wan Sabariah, sebelum kejadian, Allahyarham Khairul Azlam yang juga Ketua Biro Harakah Terengganu sihat dan tidak mempunyai sebarang penyakit kronik.

Presiden Kelab Wartawan Media Terengganu (KAWAT) Khairul Azlam Mohamad FOTO FB Kelab Wartawan Media Terengganu-KAWAT

Katanya, solat jenazah akan diadakan di Masjid Jamek Tok Jiring pada pukul 11.00 pagi ini dan jenazah akan dikebumikan di Tanah Perkuburan Maahad Tahfiz Wan Al Tarbiyyah, Tok Jiring.Selain isteri, arwah turut meninggalkan sembilan anak yang berusia 10 hingga 25 tahun. -BERNAMA


JAKM siri ke-6 di Kelantan tawar 4,000 peluang kerja, saji pelbagai program menarik

KOTA BHARU, 18 Julai- Lebih 50,000 rakyat dijangka memeriahkan Jelajah Aspirasi Keluarga Malaysia (JAKM) yang akan berlangsung di perkarangan Stadium Sultan Mohammad IV pada 22 hingga 24 julai ini. JAKM siri ke-6 ini juga menawarkan kira-kira 4,000 peluang pekerjaan.Ketua Setiausaha Kementerian Komunikasi dan Multimedia, Datuk Seri Mohammad Mentek berkata, antara acara yang bakal menjadi tarikan adalah wacana ulama yang melibatkan ulama terkenal dari nusantara Malaysia, Indonesia dan Thailand."Pelbagai promosi kita adakan di media utama termasuk pihak RTM sendiri. Radio RTM di seluruh negara turut mewar-warkan tentang program ini dan juga di media sosial sendiri dan melalui tinjauan saya daripada semalam, ada juga pelbagai bilboad banting telah pun dipasang untuk mempromosikan Jelajah Aspirasi Keluarga Malaysia sendiri," beliau berkata demikian kepada RTM selepas menjadi tetamu Konti KELANTANfm dalam segmen Apo Kabar Oghe Kelate.

Turut dijangka menarik perhatian ialah program kenduri kampung dan persembahan Muaythai Antarabangsa.


Isu kenaikan kos sara hidup antara tumpuan Dewan Rakyat hari ini

KUALA LUMPUR, 18 Julai- Persoalan mengenai langkah untuk menangani kenaikan kos sara hidup dan memastikan kestabilan harga barangan kekal pada harga mampu milik rakyat antara topik yang dijangka menjadi tumpuan pada persidangan Dewan Rakyat hari ini. Menurut Aturan Urusan Mesyuarat yang disiarkan di laman sesawang Parlimen, soalan itu diajukan Datuk Seri Anwar Ibrahim (PH-Port Dickson) kepada Perdana Menteri semasa sesi Pertanyaan Bagi Jawab Lisan.

Datuk Mohd Fasiah Mohd Fakeh (Bersatu-Sabak Bernam) pula meminta Perdana Menteri menyatakan bilangan rakyat yang dikategorikan sebagai miskin tegar bagi tempoh 2020 hingga kini, serta langkah kerajaan bagi menghapuskan kemiskinan tegar.Tumpuan juga dijangka terarah kepada soalan Fong Kui Lun (PH-Bukit Bintang) yang mengajukannya kepada Menteri Wilayah Persekutuan mengenai pelan jangka panjang dan pendek supaya Kuala Lumpur bebas daripada banjir, termasuk banjir kilat yang sering melanda apabila hujan lebat.Selain itu, Datuk Seri Abdul Azeez Abdul Rahim (BN-Baling) dijangka meminta Perdana Menteri menyatakan program dan formula yang akan dirangka kerajaan untuk meningkatkan kesedaran pengundi muda akan tanggungjawab mereka untuk keluar mengundi.Isu mengenai Perang Rusia-Ukraine pula disentuh Mohamad Sabu (PH-Kota Raja) melalui soalan yang diajukan kepada Menteri Luar iaitu langkah yang diambil kerajaan untuk membendung kesan secara tidak langsung peperangan itu khususnya kepada ekonomi.Beliau juga bertanyakan mengenai usaha kerajaan untuk memastikan rantau ini tidak akan terlibat secara langsung dalam mana-mana proksi yang akan memberi kesan buruk kepada negara.Selepas sesi soal jawab, mesyuarat itu bakal menyaksikan sama ada pemilihan Timbalan Yang Dipertua Dewan Rakyat bagi menggantikan Ahli Parlimen Pengerang Datuk Seri Azalina Othman Said dapat dilaksanakan atau ditangguh buat kali ketiga.Persidangan Dewan Rakyat kali ini berlangsung selama 12 hari hingga 4 Ogos.- BERNAMA


Samuel Isaiah terima Anugerah Khas Diraja, penghargaan sebagai guru bahasa Inggeris untuk pelajar orang asli

KUANTAN, 18 Julai- Finalis Anugerah Hadiah Guru Global 2020, Samuel Isaiah menerima Anugerah Khas Diraja Negeri Pahang yang disempurnakan oleh, Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah, malam tadi.  Anugerah itu bagi menghargai jasa dan bakti yang dicurahkan Samuel sebagai guru bahasa Inggeris kepada pelajar orang asli di Sekolah Kebangsaan Runchang, Muadzam Shah, Rompin lebih 10 tahun.Samuel yang kini Pengarah Program ‘Pemimpin GSL’ berkata, anugerah tersebut amat bermakna dan mendorongnya untuk terus berbakti kepada sistem pendidikan negara dalam usaha memberikan pembelajaran yang lebih kreatif serta berkesan. Beliau menerima wang tunai RM15,000, piala iringan serta sijil menerusi angerah khas itu berkata, wang tersebut akan digunakan bagi program melibatkan pelajar-pelajar orang asli serta menyambung usahanya dalam meningkatkan sistem pembelajaran di negara ini. Beliau yang mesra disapa 'Cikgu Sam' itu ditemui ketika majlis Sambutan Hari Belia Negara dan Pengurniaan Anugerah Perdana Belia Negara peringkat negeri Pahang.

Turut hadir, Menteri Besar, Datuk Seri Wan Rosdy Wan Ismail dan Timbalan Menteri Belia dan Sukan, Datuk Seri Ti Lian Ker. Dalam majlis itu, penerima Anugerah Perdana Belia Negara pula adalah daripada kategori Pertubuhan Belia dan kategori individu.


17 pengunjung premis hiburan ditahan positif dadah - Polis PJ

KUALA LUMPUR, 18 Julai- Seramai 17 pengunjung di sebuah pusat hiburan di Petaling Jaya ditahan pada Sabtu dipercayai terlibat dengan pelbagai kesalahan penyalahgunaan dadah.

Ketua Polis Daerah Petaling Jaya ACP Mohamad Fakhruddin Abdul Hamid berkata serbuan dibuat Bahagian Siasatan Jenayah Narkotik Ibu Pejabat Polis Daerah (IPD) Petaling Jaya (PJ) kira-kira 12.30 tengah malam di kawasan Sea Park.

"Ketika serbuan seramai 76 pengunjung didapati sedang berhibur dan hasil pemeriksaan 17 daripada mereka berumur lingkungan 20 hingga 50-an positif dadah dan disiasat di bawah Seksyen 39A (1) dan (2), Seksyen 12 (2) serta Seksyen 15 (1) (a) Akta Dadah Berbahaya 1952.

"Dadah jenis MDMA dan ketamin dengan anggaran berat masing-masing 42 gram (g) dan 11.5 g turut dirampas bernilai RM3,720, kesemua suspek direman untuk siasatan lanjut," katanya dalam satu kenyataan, semalam.

Sementara itu, Mohamad Fakhruddin berkata polis mengadakan serbuan ke atas dua premis pusat hiburan lain di Petaling Jaya menerusi Op Noda Khas/Op Pusat Hiburan pada 11.30 malam semalam dan didapati gagal mengemukakan lesen hiburan dan lesen menjual minuman keras bagi tahun ini.

Beliau berkata hasil serbuan tersebut, seorang lelaki tempatan penjaga kaunter berdepan tindakan saman manakala dua warga asing termasuk seorang wanita yang merupakan pekerja premis ditahan bagi membantu siasatan.

Menurut beliau, sebanyak 17 botol minuman keras pelbagai jenama, empat peralatan studio dan wang tunai berjumlah RM1,695 dirampas dalam dua serbuan itu.

“Kes disiasat di bawah Seksyen 76 (1) Akta Eksais 1976, Seksyen 55/39(b) Peraturan Imigresen dan Seksyen 6 Enakmen Hiburan dan Tempat-Tempat Hiburan Selangor,” katanya.

(Ketua Polis Daerah Petaling Jaya ACP Mohamad Fakhruddin Abdul Hamid)


HFMD: Hanya satu wabak aktif dilaporkan di Johor Bahru

JOHOR BAHRU, 18 Julai- Sebanyak 8,376 kes penyakit tangan, kaki dan mulut (HFMD) dilaporkan di Johor sejak 1 Januari lepas hingga semalam, peningkatan sebanyak 79 kali ganda berbanding 106 kes bagi tempoh sama tahun lepas.

Pengerusi Jawatankuasa Kesihatan dan Perpaduan negeri Ling Tian Soon berkata kebanyakan kes berlaku dalam kalangan kanak-kanak berusia bawah enam tahun iaitu 7,214 kes, diikuti tujuh hingga 12 tahun (998) dan bakinya lebih daripada 13 tahun.

Beliau berkata daerah Johor Bahru mencatat bilangan kes tertinggi iaitu 2,897 kes, Kluang (1,093), Tangkak (883), Batu Pahat (846), Segamat (752), Kota Tinggi (650), Pontian (539), Muar (325), Kulai (266) dan Mersing (125).

"Setakat ini, terdapat hanya satu wabak aktif HFMD dilaporkan di negeri ini melibatkan daerah Johor Bahru," katanya dalam satu kenyataan.

Sementara itu, Ling berkata sebanyak 75 peratus kluster kes jangkitan saluran pernafasan iaitu Penyakit Seperti Influenza (ILI) dan jangkitan saluran pernafasan atas (URTI) yang dilaporkan di Johor melibatkan institusi pendidikan.

Katanya, bilangan kluster wabak berkenaan yang dilaporkan hingga Minggu Epidemiologi (ME) ke-28/2022 juga menunjukkan peningkatan, iaitu 16 kluster berbanding lapan kluster bagi tempoh sama tahun lepas.

Menurutnya, secara keseluruhan sebanyak 1,352 kes jangkitan saluran pernafasan dilaporkan di negeri itu hingga ME ke-28/2022, berbanding 574 kes pada tempoh ME sama tahun lepas.


Empat penunggang motosikal maut, polis giat jalankan siasatan

GEORGE TOWN, 17 Julai- Polis giat menjalankan siasatan di bawah Seksyen 41 (1) Akta Pengangkutan Jalan 1987, berikutan kemalangan maut melibatkan empat penunggang motosikal di Lebuh Raya Tun Dr Lim Chong Eu menghala ke Pusat Bandar, kira-kira pukul 4 pagi tadi. Menurut Ketua Polis daerah Timur Laut, ACP Soffian Santong, tiga mangsa Muhammad Eizreel Muhamad Roszaidi, Muhammad Shazwan Hakim dan Ahmad Haikal Naif dilaporkan meninggal dunia di tempat kejadian akibat cedera parah.Sementara, Muhammad Harith Zikri Yusnizar meninggal dunia ketika menerima rawatan di Hospital Pulau Pinang (HPP). Beliau berkata, kemalangan yang melibatkan beberapa lelaki berusia 17 hingga 34 tahun itu dipercayai berlaku selepas mereka hilang kawalan dan merempuh sesama sendiri ketika berlumba secara haram. Dalam insiden itu, dua buah kereta turut dirempuh oleh kumpulan motosikal terbabit dari arah belakang.

(Antara mangsa kemalangan yang maut di Lebuh Raya Tun Dr Lim Chong Eu, awal pagi tadi)

Sejak kejadian pagi tadi, tular video kejadian yang disaksikan pengguna jalan raya yang berkumpul dan meletakkan kenderaan di tepi lebuh raya berkenaan. Tiga lagi individu yang mengalami cedera parah kini sedang menerima rawatan di HPP. Dalam pada itu, pihak polis meminta ibu bapa untuk mengawasi anak-anak di bawah jagaan supaya tidak terlibat dengan kegiatan lumba haram yang turut mengundang bahaya kepada pengguna jalan raya lain.


Proses pemutihan tanah sekolah mudahkan perancangan infrastruktur - Radzi

BELURAN, 17 Julai- Kementerian Pendidikan (KPM) serius melaksanakan proses “pemutihan” atau memindah milik tanah sekolah daripada kerajaan negeri kepada Jabatan Ketua Pengarah Tanah dan Galian (JKPTG). Menteri Kanan Pendidikan, Datuk Dr Radzi Jidin berkata langkah itu bagi memudahkan perancangan masa depan infrastruktur sekolah terlibat."Tapak sekolah kita ini masih belum dimiliki oleh JKPTG, urusan-urusan pembinaan bangunan baharu untuk menggantikan bangunan daif khususnya tidak dapat dilaksanakan."Untuk memastikan pemutihan ini dapat dilaksanakan secepat mungkin dan kita telah berbincang sendiri dengan kerajaan negeri termasuk kerajaan negeri Sabah dan Sarawak untuk membantu kita dalam urusan pemutihan ini supaya kita dapat putihkan tanah di semua sekolah KPM," katanya dalam sidang media, di sini hari ini.

Dalam perkembangan lain, Radzi memaklumkan, peratusan kemasukan pelajar dalam kalangan keluarga B40 ke sekolah berasrama penuh menunjukkan peningkatan 65% tahun ini."Bayangkan dalam satu keluarga yang susah sekiranya kita boleh membawa seorang anak itu ke asrama, diberi tempat tinggal yang baik, makanan yang baik, betapa kita dapat meringan beban ibu bapa mereka."Pada masa yang sama kita dapat gilap anak ini, satu hari nanti dapat membawa keluarga mereka keluar dari kemiskinan," katanya.


Tiada kes malaria manusia jangkitan tempatan, sejak 4 tahun lepas

IPOH, 17 Julai - Tiada sebarang kes malaria manusia jangkitan tempatan dilaporkan di Malaysia sehingga kini sejak tahun 2018.  Timbalan Menteri Kesihatan I, Datuk Dr Noor Azmi Ghazali berkata hanya kes malaria zoonotik dan kes import yang direkodkan ketika ini.  Bagaimanapun pada tahun 2021 Malaysia melaporkan 111 kes import malaria manusia yang mendapat jangkitan di luar negara dan berpotensi disebarkan kepada penduduk tempatan. "Dan kita telah mencapai kejayaan sifar malaria manusia tempatan pada 2018, empat tahun berturut-turut. Jadi itulah yang kita mahu ingatkan yang dulu kita sudah laksana program iradikasi Malaysia pada 1961 dan diikuti program kawalan malaria dan pada 2011, kita telah tubuhkan Pelan Strategik Eliminasi Malaria Kebangsaan atau di sebut PSEMK," kata Dr Noor Azmi di sini.

(Dr Noor Azmi bercakap kepada pemberita selepas merasmikanSambutan Hari Malaria Sedunia Peringkat Kebangsaan 2022 di Bulatan Sultan Azlan Shah, Meru)

Pada masa sama beliau turut mengingatkan masyarakat supaya tidak leka dengan keadaan sekeliling terutama kesihatan diri meskipun Malaysia mencatatkan sifar kes malaria. Dalam perkembangan sama, Dr Noor Azmi menyarankan pemain industri dalam sektor perladangan, perlombongan dan pembinaan yang menggunakan tenaga pekerja asing supaya sentiasa melakukan pemeriksaan kesihatan termasuk saringan malaria terhadap golongan tersebut.Beliau berkata ini kerana golongan itu antara yang terdedah dan berisiko dijangkiti malaria berdasarkan penelitian serta kajian yang dilakukan oleh pihak berkaitan."Pekerja asing seharusnya melalui pemeriksaan kesihatan termasuk saringan malaria mengikut polisi yang ditetapkan kerajaan. Pihak majikan juga bertanggungjawab membekalkan kelambu berubat bagi melindungi mereka daripada gigitan nyamuk. Bagi pekerja yang mengalami gejala malaria, perlu menjalani pemeriksaan di klinik kesihatan berhampiran," katanya.Mengenai sambutan Hari Malaria Sedunia Peringkat Kebangsaan 2022, beliau berkata bertujuan memberi kesedaran dan menyampaikan mesej kepada masyarakat bahawa malaria merupakan masalah kesihatan awam yang perlu diberikan perhatian secara serius.


Pemilihan Presiden Sri Lanka, rakyat Malaysia ditegah sertai sebarang perhimpunan

KUANTAN, 17 Julai- Rakyat Malaysia yang berada di Sri Lanka diingatkan agar tidak menyertai atau mendekati sebarang perhimpunan menjelang pemilihan Presiden baharu negara itu.  Menteri Luar, Datuk Seri Saifuddin Abdullah berkata meski keadaan di Sri Lanka sudah kembali tenang, namun warganegara Malaysia masih perlu berhati-hati dan menjaga keselamatan masing-masing."Kita terus berjaga-jaga dan mengingatkan rakyat Malaysia di Sri Lanka menjaga keselamatan masing-masing, tidak menyertai tidak mendekati apa-apa perhimpunan protes sokongan dan sebagainya," katanya. Beliau menyatakan demikian dalam sidang media selepas Majlis Penyampaian Hadiah Kejohanan Taekwondo MGTF Bagi Sekolah Dan Kelab Negeri Pahang 2022 di sini, hari ini.

Tambah beliau, rakyat Malaysia juga diminta untuk tidak percaya sebarang khabar angin dan sentiasa berhubung wakil kedutaan di sana.  Setakat ini, 126 rakyat Malaysia telah berdaftar dengan Suruhanjaya Tinggi Malaysia di Sri Lanka dan dilaporkan berada dalam keadaan selamat.Sebilangan daripada mereka telah pulang ke tanah air secara sukarela.


Kompleks sukan di Puncak Alam bakal dibina akhir tahun ini

PUNCAK, ALAM, 17 Julai - Kompleks sukan seluas 0.9 hektar bakal dibina di sini, bagi meningkatkan kemudahan awam penduduk setempat.Pengerusi Eksekutif Puncak Niaga Holdings Bhd, Tan Sri Rozali Ismail berkata lokasi kompleks berkenaan sudah pun dikenal pasti dan pembinaan dijangka akan dilaksanakan pada akhir tahun ini.

(Rozali bercakap kepada pemberita selepas menyempurnakanKarnival Sukan Antara Fasa 2022 di pekarangan Masjid Bandar Puncak Alam)

"Tanah sahaja lebih kurang dalam RM7 juta. Tapi kompleks ini, kita akan minta pihak berkuasa kementerian sukan yang berkaitan, untuk tampil membina kompleks. Dan pihak pemaju saya sendiri akan menyumbang satu atau dua komplkes di pusat sukan,"kata  di sini.Perbincangan mengenai fasiliti sukan akan dilakukan bersama Persatuan Penduduk Puncak Alam.Antara kemudahan yang bakal disediakan di kompleks sukan adalah gelanggang futsal, badminton, sepak takraw, bola jaring dan kemudahan gimnasium.


Tindakan tegas menanti individu hina agama Islam, sentuh sensitiviti masyarakat

(Hamzah pada Majlis Silaturahim Pendekar bersama Menteri Dalam Negeri di Putrajaya/BERNAMA)

PUTRAJAYA, 17 Julai- Tindakan tegas menanti individu yang menghina kesucian agama Islam dan menyentuh sensitiviti masyarakat di negara ini.Menteri Dalam Negeri, Datuk Seri Hamzah Zainuddin berkata tindakan tegas itu menggunakan peruntukan undang-undang sedia ada supaya tidak terus menjadi amalan dan budaya di dalam negara."Siapa sahaja hina Islam kita akan tangkap dan akan bawa mereka untuk ditentukan oleh pihak perundangan yang sebenarnya, tidak terhad kepada Islam sahaja, semua agama, tidak boleh kita mencerca agama sama ada Islam atau agama lain. Dalam negara kita ada undang-undang dan kita akan ikut," katanya.Beliau bercakap kepada media selepas menghadiri Majlis Silaturahim Pendekar bersama Menteri Dalam Negeri, di sini hari ini.Siang tadi, polis Serdang menahan seorang lelaki yang didakwa keterlaluan mempersenda dan menghina umat dan agama Islam serta Nabi Muhammad SAW melalui satu hantaran video di media sosial.Kes disiasat mengikut Seksyen 298A Kanun Keseksaan dan Seksyen 233 Akta Komunikasi dan Multimedia 1998.

Dalam pada itu, mengulas isu tuntutan waris Sultan Jamalul Kiram II (Sultan Sulu) terhadap kerajaan Malaysia, Hamzah berkata Malaysia akan terus pertahankan kedaulatan negara dan kedudukan negeri Sabah.Beliau juga menjamin keselamatan perairan persempadanan terus terjaga."Tuntutan waris Sulu memang telahpun berlaku bukan hari ini, bukan semalam tapi dah pun bertahun-tahun, kita memang bersedia untuk memastikan keselamatan di kawasan itu kita jaga."Walau bagaimanapun dalam erti kata undang-undang, kita akan mengikut undang-undang yang ada dalam negara dan juga undang-undang antarabangsa. Jadi saya nak memaklumkan ini adalah sebuah negara yang memartabat, apapun kita akan pertahankan negara ini termasuk negeri Sabah, apapun mesti kita pertahankan," katanya.


KDN sedia bekerjasama dengan KPDNHEP perangi ketirisan minyak masak

PUTRAJAYA, 17 Julai- Kementerian Dalam Negeri (KDN) sedia bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) dalam memerangi ketirisan minyak masak di negara ini.Menteri berkenaan, Datuk Seri Hamzah Zainuddin berkata kerjasama itu penting agar tiada mana-mana pihak yang mengambil kesempatan dan menyalahgunakan barang keperluan yang disediakan untuk rakyat."Tapi oleh kerana mereka memohon untuk kita memberikan kerjasama itu tidak menjadi masalah, kita bersedia untuk memberikan kerjasama. "Sebab yang penting kepada kita adalah rakyat memahami bahawa kita ini ada 'enforcement' yang boleh kita gunakan bukan hanya semata-mata dari segi undang-undang yang tertentu, tetapi semua yang boleh kita akan bantu.

"Sebab saya pun (kementerian) ada program Ops Bantu yang telah kita maklumkan dan kita berikan bantuan kepada rakyat," katanya.

Beliau bercakap kepada media selepas menghadiri Majlis Silaturahim Pendekar bersama Menteri Dalam Negeri, di sini hari ini.Pada 4 Julai lalu, kerajaan telah mengerahkan pihak penguat kuasa untuk menggempur daripada peringkat kilang pembungkusan hingga ke sempadan negara.Ini bagi memastikan tidak berlaku sebarang penyelewengan minyak masak paket bersubsidi.


Data berkaitan penganggur, isi kekosongan jawatan

KUBANG KERIAN, 17 Julai - Data terperinci berkaitan penganggur diperlukan untuk dipadankan dengan kekosongan pekerjaan di negara ini.Justeru kaedah terbaik perlu dicari untuk menyuaipadan seterusnya menangani kedua-dua situasi tersebut."Sekarang ini bulan Mei 3.9 peratus, 636,700 orang menganggur. 636,000 masalahnya kita tidah tahu siapa dan di mana mereka ini. Jadi dengan ada nya data yang lengkap ini kita boleh adakan usaha-usaha untuk memadankan pencari kerja dengan kekosongan kerja, jadi ini adalah satu usaha yang penting kerana pengabggurab ini satu masalah terhadap mana-mana negara pun," kata Menteri di Jabatan Perdana Menteri (Ekonomi), Datuk Seri Mustapa Mohamed pada sidang media sempena Seminar Pasaran Buruh Program Outreach Pemprofilan Pencari Kerja Peringkat Negeri Kelantan di Hospital Universiti Sains Malaysia, di sini.

Langkah penjimatan yang dilaksana kerajaan wajar dilakukan bagi menjamin kedudukan kewangan negara kekal stabil."Pekeliling itu lebih merujuk kepada perbelanjaan mengurus yang mana perjalanan mesyuarat gimik umpanya bilangan ke luar negara, jadi yang diperlukan 5%, ini langkah yang perlu untuk diambil untuk pastikan kedudukan kewangan kita stabil dan untuk membolehkan kerajaan terus beri bantuan kepada mereka yang memerlukan khususnya golongn B40 lah, " kata Mustapa lagi.


Karnival Bersamamu sasar kutipan 10,000 kg barangan kitar semula

CHERAS, 17 Julai - Setiap pengunjung Karnival Bersamamu disyaratkan membawa sekurang-kurangnya 1 kilogram sampah untuk dikitar semula. Karnival Bersamamu menyasarkan 10,000 kilogram barangan kitar semula dapat dikumpul sepanjang dua hari program.Program yang bermula semalam bermatlamat melahirkan warga yang cintakan kebersihan serta mengamalkan tatacara pelupusan sampah dengan betul dan beretika.

Sekali gus mewujudkan Malaysia bersih, indah, sejahtera dan selesa didiami.

"Kita mahu berikan kesedaran kepada masyarakat supaya sampah ini, kalau dulu kita anggap benda yang tidak berguna, tetapi hari ini sampah ini sebenarnya mendatangkan nilai kewangan kepada kita. Jika kita tahu menguruskannya, kita ada agensi yang boleh membeli. SWCorp, sentiasa menerima sampah-sampah buangan yang telah pun dibuang oleh kita di rumah, dan kita boleh beli sampah-sampah ini. Jadi, kita nak memberi pendidikan kepada masyarakat dalam perkara ini," kata Timbalan Menteri Perumahan dan Kerajaan Tempatan, Datuk Seri Ismail Abd Muttalib di sini.

"Dan kita sasarkan untuk dua hari ini kita akan kumpul hampir 10,000kg barang kitar semula yang akan dibawa oleh pengunjung. Tujuan utama kita, hennak memberikan kesedaran kepada pengunjung keperluan untuk melaksanakan 'recycle'. Dan akhirnya kalau kita berjaya tingkatkan dari segi 'percentage recycle' dan kita mengharapkan akhirnya sampah yang terpaksa kita uruskan di tapak pelupusan sampah akan dapat kita kurangkan," kata Pengerusi SWCorp, Datuk Rizalman Mokhtar.

Perbadanan Pengurusan Sisa Pepejal dan Pembersihan Awam (SWCorp), bersama-sama 15 rakan strategik, optimis untuk merealisasikan 10 matlamat Bersamamu yang digariskan sehingga 2030.

Matlamat itu antaranya, menjayakan 145 program sepanjang tahun ini, mencapai 40 peratus kadar kitar semula menjelang tahun 2025 serta memastikan 10,000 tenaga kerja sektor pekerja pembersihan memiliki Sijil Kemahiran Malaysia (SKM) menjelang 2030.Pendekatan strategi C4E turut diaplikasi iaitu Komunikasi, Mendidik, Mendampingi, Menguatkuasa dan Memberi Tanggungjawab.Menyasarkan 10,000 pengunjung, Karnival Bersamamu yang julung kali diadakan itu berlangsung di Taman Tasik Permaisuri, di sini.


Banjir Baling: MAIWP peruntuk RM1.3 juta bantu penduduk terjejas

BALING, 17 Julai- RM1.3 juta diperuntukan Majlis Agama Islam Wilayah Persekutuan (MAIWP) melalui Yayasan Taqwa bagi bantuan kepada penduduk terjejas banjir di Baling, Kedah.Menteri di Jabatan Perdana Menteri (Hal Ehwal Agama), Datuk Idris Ahmad berkata ia merangkumi RM672,000 bantuan tunai dan RM270,000 bagi pembinaan tiga buah rumah termasuk perabot.Selain, RM300,000 untuk membaiki dan memperindah semula Yayasan Al-Khairiah serta RM58,000 bantuan kepada masjid dan surau terlibat. Selain itu, Skuad Musaadah turut menyampaikan sumbangan tambahan dalam bentuk dapur memasak dan tong gas bernilai RM24,200 dan RM20,000 sumbangan wang tunai oleh Masjid Putra, Putrajaya untuk diagihkan kepada penduduk terjejas. "Sumbangan yang kita berikan tidaklah sebesar mana berbanding dengan penderitaan yang dialami oleh saudara-saudara, mangsa kita di Baling ini. "Walau bagaimanapun kita masukkan sedikit kegembiraan kepada mereka agar ia akan dapat meringankan kedukaan dan rasa hiba yang dialami sejak ditimpa banjir," katanya.

Beliau ditemui selepas menyampaikan sumbangan bantuan banjir Skuad Musaadah Keluarga Malaysia di Yayasan Al-Khairiah, Kupang, di sini hari ini. Hadir sama, Pengerusi MAIWP, Tan Sri Dr Mohd Daud Bakar.Kejadian banjir lumpur yang berlaku pada 4 Julai lalu telah meragut tiga nyawa sekeluarga, selain menyebabkan ratusan rumah mengalami kerosakan dan sebahagiannya hanyut dibawa arus.


Sambutan 100 Tahun Koperasi: Sejuta pokok akan ditanam dalam tempoh dua tahun

SHAH ALAM, 17 Julai- Sejuta pokok akan ditanam di seluruh negara bersempena Bulan Koperasi Kebangsaan dan Sambutan 100 Tahun Koperasi.

Usaha itu akan dilaksana dalam tempoh dua tahun sehingga 2023.Menurut Menteri Pembangunan Usahawan dan Koperasi, Tan Sri Noh Omar inisiatif berimpak tinggi itu melibatkan lebih 14,000 buah koperasi yang mempunyai kira-kira 7 juta ahli."Badan koperasi yang bukan saja terlibat dalam kegiatan keusawanan tetapi juga memberikan sokongan kepada kehijauan negara dan persekitaran alam sekitar."Hanya yang kita minta, kita sedia maklum bahasa kuasa mengenai tanah reserve dan juga tanah kerajaan ini ialah kuasa kerajaan negeri, seperti mana yang kita harap generasi hari ini tanam, esok sudah jadi kondo pulak kawasan itu, " katanya.

(Noh pada Pelancaran Program Penghijauan Malaysia: Koperasi Prihatin Sejuta Pokok sempena Bulan Koperasi Kebangsaan dan Sambutan 100 Tahun Koperasi di Taman Botani Negara Shah Alam Bukit Cahaya Seri Alam)

Beliau menyatakan demikian pada Pelancaran Program Penghijauan Malaysia: Koperasi Prihatin Sejuta Pokok sempena Bulan Koperasi Kebangsaan dan Sambutan 100 Tahun Koperasi di Taman Botani Negara Shah Alam Bukit Cahaya Seri Alam, di sini hari ini.Tambah Noh, program Koperasi Prihatin Sejuta Pokok itu merupakan inisiatif Angkatan Koperasi Kebangsaan Malaysia Berhad (ANGKASA), yang diiktiraf kerajaan dalam mengintergrasikan agenda Matlamat Pembangunan Mampan 2030.


KPM komited laksana proses “pemutihan”, naik taraf sekolah

BELURAN, 17 Julai - Kementerian Pendidikan (KPM) serius melaksanakan proses “pemutihan” atau memindah milik tanah sekolah daripada kerajaan negeri kepada Jabatan Ketua Pengarah Tanah dan Galian (JKPTG) bagi memudahkan perancangan masa depan infrastruktur sekolah terlibat.Menteri Kanan Pendidikan, Datuk Dr Radzi Jidin berkata antara faktor utama yang menyebabkan usaha menaik taraf sekolah yang mempunyai bangunan daif, terkekang adalah berkaitan dengan status tanah sekolah berkenaan."Ada tanah sekolah di mana tapak sekolah kita ini masih belum dimiliki oleh JKPTG. Jadi, urusan pembinaan baharu bagi menggantikan bangunan yang daif tidak dapat dilaksanakan.Kami melakukannya dengan serius, berbincang dengan pihak kerajaan negeri supaya pemutihan ini dapat dilaksanakan dengan cepat," katanya kepada pemberita selepas menghadiri sambutan Hari Guru Peringkat Daerah Beluran di sini hari ini.Mohd Radzi turut memaklumkan sejak memikul jawatan sebagai Menteri Kanan Pendidikan, jumlah tanah sekolah yang berjaya diputihkan semakin meningkat.

Katanya Sabah dan Sarawak merupakan antara negeri yang mempunyai tanah sekolah yang belum ditukar hak milik namun tidak menyatakan jumlah tanah terlibat, dan menambah sekolah di Felda merupakan antara kawasan terbabit.Sempena lawatan kerjanya selama dua hari ke Beluran sehingga esok, Mohd Radzi turut mengumumkan peruntukan tambahan sebanyak RM1 juta kepada Pejabat Pendidikan Beluran bagi menyelesaikan isu mendesak yang memerlukan penyelesaian segera bagi membolehkan golongan pelajar di daerah itu mengikuti pembelajaran dalam keadaan lebih kondusif dan selesa.Beliau juga meminta semua Pegawai Pendidikan Daerah (PPD) supaya sentiasa kerap turun padang melawat sekolah bagi mengenal pasti masalah yang dihadapi dan seterusnya mengambil tindakan segera menyelesaikannya.Menteri Pertanian dan Industri Makanan Datuk Seri Dr Ronald Kiandee, yang juga Ahli Parlimen Beluran, pada majlis sama berkata proses pembangunan kemudahan asas, termasuk sekolah di luar bandar merupakan proses berpanjangan."Saya yakin jika pelajar luar bandar diberi peluang mendapat pendidikan menyeluruh akan berpotensi tampil lebih menyerlah dalam kehidupan," katanya. - BERNAMA


KSM, KDN akan perhalusi proses pengambilan pekerja asing Indonesia, Bangladesh

(Menteri Sumber Manusia Datuk Seri M. Saravanan (dua, kanan) merasmikan Karnival Kerjaya JaminKerja Keluarga Malaysia 2022 Negeri Pulau Pinang di Dewan Institut Latihan Perindustrian (ILP) Kepala Batas.Turut hadir Menteri Perumahan dan Kerajaan Tempatan Datuk Seri Reezal Merican Naina Merican (tiga, kanan), Ketua Eksekutif Pertubuhan Keselamatan Sosial (PERKESO) Datuk Seri Dr Mohammed Azman Aziz Mohammed (kanan) dan Pengerusi Lembaga PERKESO, Prof Tan Sri Dr Mohamed Haniffa Abdullah (dua, kiri)/BERNAMA

KEPALA BATAS, 17 Julai- Kementerian Sumber Manusia (KSM) dan Kementerian Dalam Negeri (KDN) akan mengadakan perbincangan esok untuk meneliti dan memperhalusi proses berkaitan pengambilan pekerja asing dari Indonesia dan Bangladesh.Menteri Sumber Manusia Datuk Seri M.Saravanan berkata proses pengambilan pekerja warga Bangladesh ke negara ini sudah dapat ditangani dan pihak Suruhanjaya Tinggi Bangladesh telah membuat proses pengesahan.“Esok saya akan adakan perbincangan dengan KDN supaya kita meneliti dan memperhalusi bagaimana cara mengatasi masalah dengan secara berhemah dan setakat ini, kita telah luluskan untuk sektor perladangan, pembangunan, pembuatan, pertanian dan perkhidmatan.“Bagi proses pengambilan pekerja asing dari Indonesia, ini juga akan dibincangkan esok dengan KDN. Perkara ini melibatkan dua kementerian dan adalah lebih elok jika sebarang keputusan dibuat bersama,” katanya kepada pemberita selepas merasmikan Karnival Kerjaya Jamin Kerja Keluarga Malaysia peringkat Pulau Pinang di sini hari ini.Mengulas mengenai karnival anjuran KSM menerusi Pertubuhan Keselamatan Sosial (Perkeso) itu, beliau berkata ia merupakan satu daripada cara untuk memastikan kadar pengangguran kekal rendah. “Di Pulau Pinang, kadar pengangguran kekal rendah dan berkurangan kepada 3.3 peratus pada suku pertama tahun ini berbanding 3.5 peratus pada suku pertama tahun lepas.“Di samping pelbagai usaha bagi menambah peluang pekerjaan, KSM juga menyasarkan untuk membudayakan pemahiran semula, peningkatan kemahiran dan silang kemahiran untuk memastikan kebolehpasaran siswazah kekal tinggi,” katanya.

(Menteri Sumber Manusia Datuk Seri M. Saravanan ketika sidang media selepas merasmikanKarnival Kerjaya Jamin Kerja Keluarga Malaysia 2022 Pulau Pinang di Dewan Institut Latihan Perindustrian (ILP) Kepala Batas/BERNAMA)

Dalam pada itu, Saravanan berkata KSM memperuntukkan RM46,000 bagi caruman Perkeso di bawah Skim Pekerjaan Sendiri untuk 1,000 orang warga Pulau Pinang.Sementara itu, Menteri Perumahan dan Kerajaan Tempatan Datuk Seri Reezal Merican Naina Merican yang turut hadir pada majlis itu berkata Karnival Kerjaya Jamin Kerja Keluarga Malaysia peringkat Pulau Pinang menawarkan 12,404 peluang pekerjaan dengan penglibatan 24 majikan daripada pelbagai sektor.Reezal Merican yang juga Ahli Parlimen Kepala Batas turut mengumumkan peruntukan sama bagi caruman dan skim sama untuk 1,000 orang warga Kepala Batas.-BERNAMA


KPDNHEP rampas minyak masak bernilai hampir RM86,000

KUALA TERENGGANU, 17 Julai - Sebanyak 70 kes kesalahan berkaitan minyak masak dengan nilai rampasan RM85,717 direkodkan Kementerian Perdagangan Dalam Negeri dan Hal Ehwal Pengguna (KPDNHEP) bermula 1 hingga 15 julai.Kesemua kes dicatat menerusi operasi bersepadu pelbagai agensi termasuk Op Samar melibatkan anggota berpakaian preman di lapangan.  Timbalan Menteri KPDNHEP, Datuk Rosol Wahid berkata dari 70 kes itu, 11 kes membabitkan penyelewengan minyak masak termasuk cubaan menyeludup ke negara jiran dan 42 kes lagi melibatkan kegagalan menyelenggara buku stok barang tersebut.  Lapan lagi berkaitan lesen, iaitu tidak berlesen dan beroperasi tanpa memperbaharuinya, serta tujuh kesalahan sorok bekalan dengan mengenakan pembelian bersyarat.

(Rosol bercakap kepada media majlis Jamuan Amal “Perwira Jasa Mu Dikenang"sempena ulang tahun Persatuan Veteran Angkatan Tentera Malaysia ke-100Peringkat Negeri Terengganu di Batu Burok)

"Isu berkaitan kebocoran minyak ke sempadan Thailand, atau ke Thailand, kita sedang menjalankan proses pengauditan. Ertinya kita lihat pengedar kita, kita lihar daripada proses pembungkusan kepada pemborong, kemudian kepada peruncit. Kita akan adakan pengauditan, dan proses ini akan mengambil sedikt masa," kata Rosol di sini.


Johor syor agih minyak masak bersubsidi terus kepada asnaf

JOHOR BAHRU, 17 Julai- Johor mencadangkan kepada kerajaan Persekutuan supaya bekalan minyak masak bersubsidi disalurkan terus kepada golongan asnaf di setiap negeri. Cadangan diusulkan bagi mengelakkan penyelewengan di peringkat pemborong selain mengurangkan beban asnaf dalam keadaan inflasi. Exco Hal Ehwal Agama Islam Johor, Mohd Fared Mohd Khalid berkata pembahagian minyak masak bersubsidi perlu diberi terus kepada golongan sasaran. Justeru, Majlis Agama Johor Islam Negeri Johor (MAINJ) diminta mengadakan perbincangan bersama Kementerian Perdagangan Dalam Negeri dan Hal Ehwal Pengguna (KPDNHEP) bagi menjadi pengantara menyimpan dan mengedar barangan tersebut. "Sebab kami difahamkan oleh pihak kerajaan sendiri, kerajaan pusat pengagihan ini macam ada masalah, jadi kalau orang miskin tidak dapat minyak subsidi, biarlah kami yang jaga orang miskin ini, fakir miskin, kamilah yang tolong agih. "Kalau jabatan kerajaan yang agihkan saya percaya tidak akan ada penyelewengan," katanya.

(Mohd Fared (dua dari kiri) pada Program Johor Bersih Peringkat Mukim Daerah Batu Pahat di Kampung Bintang, Peserai)

Beliau ditemui pemberita selepas merasmikan Program Johor Bersih Peringkat Mukim Daerah Batu Pahat di Kampung Bintang, Peserai, di sini hari ini.Tambah Mohd Fared, asnaf tetap perlu membeli minyak masak dengan harga subsidi daripada MAINJ dan diedarkan terus dari rumah ke rumah. Oleh itu, beliau berharap kerajaan persekutuan dapat mempertimbangkan cadangan tersebut bagi menangani isu keperluan rakyat.


Dua maut, dua cedera kereta terjunam longkang besar

JOHOR BAHRU, 17 Julai - Dua remaja lelaki maut manakala dua rakan mereka cedera parah apabila kereta yang dinaiki terbabas, sebelum terjunam ke dalam longkang besar di kilometer 14.3 Lebuhraya Iskandar Sultan menghala ke Johor Bahru, awal pagi tadi.Ketua Polis Daerah Johor Bahru Utara, Asisten Komisioner Rupiah Abd Wahid berkata, kemalangan pukul 2.05 pagi itu membabitkan kereta jenis Proton Wira yang membawa empat individu.Bagaimanapun katanya dua lagi mangsa iaitu penumpang belakang, seorang wanita yang berusia 15 dan seorang lelaki berumur 16 tahun cedera.

"Kemalangan dipercayai berlaku apabila mangsa, yang juga pemandu berusia 18 tahun melanggar pembahagi jalan di lorong kanan. Kemudian kereta terbabit hilang kawalan dan terbabas ke kiri jalan selepas melalui selekoh."Kereta itu kemudian masuk ke dalam longkang besar yang dipenuhi air lalu tenggelam," katanya menerusi kenyataan hari ini.Menurut Rupiah, pemandu dan penumpang maut di lokasi kejadian dan mayat mangsa dikeluarkan pihak bomba."Kedua-dua mangsa yang meninggal dunia berumur 18 tahun. Manakala dua penumpang belakang yang cedera telah berjaya keluar dari kereta terbabit."Penumpang lelaki patah peha kanan, manakala perempuan cedera bahagian kepala dan paru-paru. Mereka mendapatkan rawatan di Hospital Sultanah Aminah (HSA)," katanya.Kes disiasat di bawah seksyen 41 (1) Akta Pengangkutan Jalan (APJ) 1987 menyebabkan kematian kerana memandu dengan melulu atau berbahaya.


82 peti rokok seludup dirampas JKDM Kelantan

KOTA BHARU, 17 Julai - Jabatan Kastam Diraja Malaysia (JKDM) Kelantan merampas 82 peti yang mengandungi 671,000 batang rokok seludup pelbagai jenama dengan nilai cukai berjumlah RM452,725.Pengarah Kastam Negeri Kelantan, Mohd Nasir Deraman berkata hasil maklumat dan risikan, pihaknya melakukan serbuan pada 12.45 tengah hari Rabu lalu ke atas van di tepi lorong kampung di Kota Bharu.Katanya, penyeludup menjadikan kenderaan sebagai tempat simpanan rokok seludup bagi memudahkan pergerakan selain mengelak daripada dikesan pihak berkuasa sebelum diedarkan kepada pelanggan tempatan.

"Jika disabitkan kesalahan boleh didenda tidak kurang dari 10 kali nilai barang atau RM100,000 yang mana lebih besar dan tidak lebih dari 20 kali nilai barang atau RM500,000 yang mana lebih besar atau dipenjarakan tidak kurang dari enam bulan dan tidak melebihi lima tahun atau kedua-duanya sekali bagi kesalahan pertama," katanya dalam sidang media di Pejabat Kastam Padang Bongor, di sini.Bagaimanapun tiada sebarang tangkapan dibuat dan kes disiasat di bawah Seksyen 135(1)(d) Akta Kastam 1967.Tambah Nasir, dalam tempoh enam bulan pertama pada tahun ini, JKDM Kelantan menerima sebanyak 183 kes penyeludupan rokok membabitkan 22 tangkapan."Dalam tempoh itu, lebih 11 juta batang rokok seludup yang dirampas bernilai RM1.5 juta membabitkan cukai berjumlah RM7.4 juta," katanya.


Sungai Langat bebas kesan minyak, bau luar biasa - LUAS

SHAH ALAM, 17 Julai - Lembaga Urus Air Selangor (LUAS) mengesahkan tiada insiden pembuangan sisa minyak hitam di Sungai Langat sebagaimana laporan diterima petang semalam.LUAS berkata, sebaik menerima maklumat berhubung insiden itu, pihaknya segera menjalankan siasatan dengan kerjasama Pengurusan Air Selangor Sdn Bhd (Air Selangor).Berdasarkan siasatan jarak lokasi insiden itu ke muka sauk Loji Rawatan Air (LRA) Batu 11, Cheras adalah dua kilometer.

"Siasatan LUAS ke lokasi pertama (500 meter) dari muka sauk mendapati tiada sebarang kesan minyak atau bau yang abnormal ditemukan."LUAS meneruskan siasatan sehingga ke hulu Sungai Langat, bagaimanapun tiada kesan minyak dan bau abnormal dikesan."Siasatan bersama Air Selangor ke LRA Batu 11, Cheras juga mendapati tiada bau abnormal dikesan di muka sauk berkenaan. Insiden berkenaan tidak memberi kesan signifikan kepada operasi LRA," katanya menerusi kenyataan di Facebook rasmi LUAS.Bagaimanapun, pemantauan 24 jam tanpa henti terus dilakukan LUAS bagi memastikan kelangsungan sumber air Selangor terjamin dan terpelihara.


Treler 30 tan muatan besi rempuh sebuah rumah di Kampung Felda Sendayan

SEREMBAN, 17 Julai- Sebuah treler 30 tan yang sedang membawa muatan besi guna semula dikatakan berhenti secara tiba-tiba sebelum menggelongsor secara mengundur dan merempuh sebuah rumah dalam satu kemalangan di Jalan Peringkat 4, Kampung Felda Sendayan di sini, malam tadi.Ketua Polis Daerah Seremban, ACP Nanda Maarof berkata kejadian berlaku pada kira-kira pukul 9.15 malam apabila treler yang dipandu lelaki berusia 32 tahun itu mengalami kerosakan enjin menyebabkan ia berhenti secara tiba-tiba.“Kemudian treler itu menggelongsor ke belakang sehingga mengakibatkan bahagian belakang lori tergelincir ke kiri bahu jalan lalu merempuh sebuah rumah. Hasil siasatan awal mendapati, kemalangan berlaku ketika sebuah treler 30 tan jenis Volvo yang membawa muatan besi guna semula itu sedang bergerak dari arah Melaka menuju ke arah Sungai Pelek, Sepang, Selangor,” katanya dalam kenyataan hari ini.Tiada mangsa dilaporkan mengalami kecederaan akibat kemalangan itu.

Nanda berkata, pemandu treler terlibat dibawa ke Bahagian Narkotik Ibu pejabat Polis Daerah (IPD) di sini bagi ujian saringan awal air kencing.“Hasil ujian air kencing yang dijalankan ke atas pemandu treler itu mendapati dia positif dadah jenis methamphetamine. Suspek ditahan dan diserahkan kepada pihak Narkotik IPD Seremban untuk tindakan lanjut,” katanya.


Sarawak guna pendekatan holistik tangani penyalahgunaan dadah

GEDONG, 17 Julai - Sarawak menggunakan pendekatan holistik dalam membantu Agensi Anti Dadah Kebangsaan (AADK) bagi menangani penyalahgunaan dadah di negeri itu khususnya golongan belia. Antara pendekatan tersebut, menyediakan kelengkapan teknologi seperti mesin pengimbas di semua lapangan terbang dan pintu-pintu masuk negeri.Premier Sarawak, Datuk Patinggi Tan Sri Abang Johari Tun Openg berkata kerajaan negeri juga turut membeli anjing pengesan bagi membantu memudahkan proses pencarian bahan terlarang itu.

“Salah satu cara untuk membantu ialah memberi mereka anjing pengesan. Kami berharap polis akan membantu melatih anjing-anjing itu. Kita akan beli anjing-anjing itu dan letak di tempat tertentu untuk mengesan aliran dadah,” katanya.Tambah beliau, kesemua pendekatan itu merupakan tanggungjawab kerajaan sebagai usaha untuk membantu aktiviti pencegahan penyalahgunaan dadah dan menjadikan negeri berkenaan pulih daripada dadah.  Sarawak juga katanya bersedia membantu pihak AADK dengan menyediakan peruntukan bagi sebarang keperluan.


Larian 'KLFCM X Frontliner' hargai petugas barisan hadapan

KUALA LUMPUR, 17 Julai - Seramai 500 petugas barisan hadapan menyertai Larian Kuala Lumpur Car Free Morning (KLFCM) X Frontliners di ibu negara pagi tadi. Timbalan Ketua Pengarah Keselamatan Negara (Pengurusan Keselamatan) MKN, Hamzah Ishak berkata penganjuran bagi menghargai sumbangan mereka yang terlibat dalam pengurusan pandemik COVID-19.

"Program sebegini dapat menyokong, meningkatkan keselamatan, kesejahteraan rakyat melalui penglibatan sukan dan riadah dan ianya dapat juga mengurangkan tekanan perasaan."Pada pasca COVID-19 ini ada pelbagai tekanan, jadi insya-Allah dengan adanya program sebegini dengan kerjasama DBKL ianya dapat mengurangkan tekanan tersebut," katanya pada majlis Flag-Off Larian KLFCM X Frontliners, di sini.Selain aktiviti larian, pelbagai acara sukan dan rekreasi turut diadakan antaranya Morning Walkabout bersama Ketua Jabatan dan Agensi, Lawatan ke Perumahan Bandar@TAR dan juga Frontliners Street Soccer.


KPDNHEP guna pelbagai strategi bantu Pasukan Khas Jihad Menangani Inflasi

KUALA LUMPUR, 17 Julai - Kementerian Perdagangan Dalam Negeri dan Hal Ehwal Pengguna (KPDNHEP) akan menggunakan kepelbagaian strategi dalam tindakan penguatkuasaan bagi membantu Pasukan Khas Jihad Menangani Inflasi.Ini termasuk mengesan sebarang ketirisan atau penyelewengan dan juga menangani isu-isu kenaikan harga barang.Pengarah Penguatkuasa KPDNHEP, Azman Adam berkata strategi tersebut termasuk pemeriksaan, naziran, operasi bersepadu, risikan, ops samar dan pemantauan secara dalam talian.

"Sehingga 15 julai, kami telah mengadakan 149 operasi bersepadu seluruh negara, dari 149 ini kami dapat mengesan banyak kesalahan yang cuba dilakukan dan penyelewengan ini dapat kita patahkan. Kami juga perkukuh naziran kami daripada 1 hingga 15 Julai sebanyak 454 naziran," katanya ketika ditemui selepas menjadi tetamu rancangan Selamat Pagi Malaysia di Angkasapuri.Tambahnya, pemantauan dalam talian giat dilaksanakan bagi mengelak sebarang penipuan yang melibatkan pembelian barangan bersubsidi.Selain itu, bilik gerakan juga diperkasa bagi memudahkan penerimaan maklumat atau aduan orang ramai dan membolehkan tindakan segera dilaksanakan.


Pemain industri perlu rebut peluang kemasukan pelancong dari Thailand - Exco Perlis

PADANG BESAR, 17 Julai- Pemain industri pelancongan perlu bijak merebut peluang dalam menarik minat pelancong memasuki Perlis menerusi perkhidmatan tren ulang-alik Padang Besar-Hatyai, Thailand dan menginap sekurang-kurangnya satu malam di negeri ini, kata Exco Pelancongan negeri Asmaiza Ahmad.Beliau berkata pengusaha industri pelancongan juga perlu lebih kreatif supaya pelancong tidak hanya menjadikan Perlis sekadar tempat transit sebaliknya bermalam di negeri ini."Saya difahamkan setelah tiga hari beroperasi bermula (tren ulang-alik) Jumaat lepas (15 Julai), kira-kira 200 pelancong sehari direkodkan memasuki negeri ini menerusi perhidmatan itu."Diharap rakyat Perlis mengguna sebaik mungkin peluang ini bagi menambah pendapatan masing-masing seperti menyediakan perkhidmatan van kepada pelancong dari Stesen Keretapi Tanah Melayu Berhad Padang Besar dan sebagainya," katanya.Beliau berkata demikian kepada pemberita ketika lawatan kerja sehari ke Hatyai bagi melihat potensi menarik kemasukan pelancong dari Thailand ke Perlis yang turut disertai 14 pengamal media serta delegasi kerajaan negeri.Sebelum ini Bernama melaporkan, selepas dua tahun ditutup akibat pandemik COVID-19, perkhidmatan 'shuttle train' Padang Besar-Hatyai kembali beroperasi pada Jumaat.

Asmaiza yang juga Ahli Dewan Undangan Negeri (ADUN) Chuping turut meminta pengusaha inap desa supaya turut merebut peluang berkenaan memandangkan kekurangan industri perhotelan di negeri ini.Beliau berkata kerajaan negeri menyasarkan mampu menarik 6 juta pelancong memasuki Perlis menjelang 2030. -BERNAMA


Gajah jantan berjaya ditangkap di Baling

(Gajah liar ditangkap di Kampung Seri Ketengga, Siong/FOTO PERHILITAN)

BALING, 17 Julai- Seekor gajah jantan yang dipercayai merosakkan tanaman di Kampung Seri Ketengga dekat sini berjaya ditangkap Unit Tangkapan Gajah (UTG), Jabatan Perlindungan Hidupan Liar dan Taman Negara (Perhilitan) Kedah semalam.Pengarah Perhilitan Kedah Jamalul Nasir Ibrahim berkata haiwan dianggar berusia 10 hingga 12 tahun itu berjaya ditangkap kira-kira 10 pagi di kawasan kebun getah dan kemudian ditambat pada pokok getah di situ sebelum akan dipindahkan ke kawasan selamat."Perhilitan daerah Baling menerima aduan kira-kira 9 pagi, 15 Julai lepas mengenai kemunculan seekor gajah yang merosakkan tanaman dan mendatangkan ketakutan kepada pekebun. Gajah jantan ini berjaya ditangkap dan didapati berada dalam keadaan sihat," katanya ketika dihubungi Bernama hari ini.Jamalul Nasir berkata gajah dengan tapak kaki berukuran 25.4 sentimeter dan gadingnya sepanjang kira-kira 17.8 sentimeter itu sudah beberapa kali dilihat datang ke kawasan terbabit."Buat masa ini, kita masih belum memutuskan lokasi untuk memindahkan gajah tersebut. Pemantauan berterusan di lokasi tangkapan akan dilakukan sehingga operasi pemindahan selesai kelak dan gajah liar tersebut akan diberi makan batang pisang pada waktu pagi dan petang oleh Perhilitan," katanya. -BERNAMA

(Gajah liar ditangkap di Kampung Seri Ketengga, Siong/FOTO PERHILIAN)


Bon Odori eratkan hubungan Malaysia dan Jepun - Duta Takahashi

SHAH ALAM, 17 Julai - Festival tahunan Bon Odori yang telah dianjurkan hampir setengah abad di negara ini adalah usaha untuk mempromosi dan mengeratkan persahabatan antara Malaysia dan Jepun.Duta Jepun ke Malaysia, Katsuhiko Takahashi berkata Festival Bon Odori ke-46 yang diadakan semalam adalah bukti hubungan dua hala yang mesra yang dinikmati oleh kedua-dua negara.

“Jepun sangat menghargai kepelbagaian budaya dan toleransi Malaysia. Kepelbagaian dan toleransi itu telah menggerakkan usaha untuk mempromosikan hubungan dua hala dalam semua aspek termasuk Festival Bon Odori ini.“Tahun ini menandakan ulang tahun ke-65 penubuhan hubungan diplomatik antara Malaysia dan Jepun serta sambutan ulang tahun ke-40 Dasar Pandang Ke Timur, Malaysia. Jawatankuasa penganjur Bon Odori berharap upacara ini menjadi satu lagi peluang untuk mengukuhkan lagi hubungan rakyat Jepun dan Malaysia,” katanya pada sidang media Festival Bon Odori ke-46, di sini.Tambah Takahashi, kira-kira 1,500 syarikat Jepun melabur di Malaysia dengan menawarkan peluang pekerjaan serta menyumbang kepada ekonomi negeri dan negara.-BERNAMA


Abang Johari beri penghargaan kepada Jaul Samion

KUCHING, 17 Julai- Premier Sarawak Tan Sri Abang Johari Tun Openg memberi penghormatan kepada Setiausaha Kerajaan negeri Datuk Amar Jaul Samion yang bersara daripada perkhidmatan awam negeri selepas 42 tahun berkhidmat.Beliau berkata apabila Ketua Menteri Sarawak keempat Tun Abdul Taib Mahmud mengamanahkannya untuk mengetuai kementerian baharu bagi menggalakkan perindustrian di negeri itu pada 1987, Jaul adalah antara kakitangan Unit Perancang Negeri (SPU) yang terlibat membantu.“Kerja ini bukan senang kerana dia (Jaul) baharu, masih mentah dan selepas itu kita terpaksa cuba hendak ‘menjual’ Sarawak supaya pelabur dapat datang untuk memulakan industri mereka,” katanya ketika berucap pada majlis makan malam perpisahan Jaul di sini, malam tadi.Katanya, Jaul telah menunjukkan komitmen yang menyumbang kepada kejayaan memikat pelaburan asing termasuk dari Toko Electronics dan Taiyo Yuden dari Jepun, serta syarikat Amerika Syarikat terkenal dengan pengeluaran papan induk.“Kami berjaya memulakan kemajuan perindustrian, bermula dengan Sejingkat, Samajaya, Kemena dan Tanjung Manis (kawasan perindustrian). Juga Kidurong (zon perindustrian di Bintulu), kami bermula bersama Petronas untuk loji LNG. Kami berjaya meyakinkan Petronas dan Shell untuk menubuhkan SMDS (Shell Middle Distillates Synthesis) loji pertama seumpamanya di dunia di Bintulu,” katanya.Abang Johari berkata selepas beliau menjadi Premier Sarawak pada 2017, negeri itu telah dilanda pandemik COVID-19 tiga tahun kemudian yang menuntut perhatian dan untuk pulih daripada keadaan berkenaan, beliau terpaksa menghubungi Jaul pada tengah malam.

Datuk Amar Jaul Samion terima Anugerah Tokoh Perkhidmatan Awam Sarawak

“Saya menghubungi Jaul (kadang kala pada tengah malam) untuk mendapatkan laporan (terkini mengenai COVID-19) dan keduanya, kami perlu merangka Strategi Pembangunan Pasca COVID-19. Saya meminta Jaul supaya memanfaat kepakaran daripada daripada perkhidmatan awam dan sektor swasta untuk kita merangka strategi bagi memulihkan kembali ekonomi kita,” katanya.Menurut beliau, Jaul telah melakukan yang terbaik dalam membantu kerajaan menyesuaikan ekonomi ke arah mempromosikan agenda digital Sarawak walaupun ini adalah hala tuju baharu dalam pembangunan negeri.“Anda telah berkhidmat selama 42 tahun dan saya ingin mengucapkan terima kasih atas apa yang telah anda lakukan (untuk Sarawak),” tambahnya. -BERNAMA


DBKL, ThinkCity anjur Pentas Seni Merdeka di Dataran Merdeka

(Timbalan Menteri Wilayah Persekutuan, Datuk Seri Jalaluddin Alias ditemu bual media selepas melancarkan Edisi Pertama Pentas Seni Merdeka di Dataran Merdeka, Kuala Lumpur)

KUALA LUMPUR, 17 Julai - Dewan Bandaraya Kuala Lumpur (DBKL) bersama ThinkCity menganjurkan Pentas Seni Merdeka di Dataran Merdeka dalam usaha mengaktifkan ruang awam di pusat bandaraya Kuala Lumpur.Selain persembahan tarian ronggeng Melayu, ia turut menampilkan pelbagai aktiviti seperti pembuatan terarium, permainan tradisi dan 'food truck' untuk menarik perhatian orang ramai, kata Timbalan Menteri Wilayah Persekutuan, Datuk Seri Jalaluddin Alias."Ini adalah satu lagi pendekatan baharu, antara Kuala Lumpur dan ThinkCity untuk memastikan ruang-ruang awam, 'the common area' (kawasan umum) digunakan sepenuhnya apatah lagi di waktu hujung bulan, hujung minggu dan yang penting ialah pelbagai kaum dan masyarakat dapat berhimpun bersama-sama dengan keluarga mereka untuk mengisi masa lapang mereka," kata beliau selepas melancarkan Edisi Pertama Pentas Seni Merdeka bersama Datuk Bandar Kuala Lumpur, Datuk Seri Mahadi Che Ngah dan pengarah urusan ThinkCity, Hamdan Abdul Majeed, di sini.

(Datuk Seri Jalaluddin Alias merasmikan Edisi Pertama Pentas Seni Merdeka di Dataran Merdeka,Kuala Lumpur)

Pentas Seni Merdeka bertujuan untuk meningkatkan ekuiti sosial dan meletakkan DownTown KL sebagai daerah budaya dan kreatif menerusi empat edisi pentas seni secara percuma.Di samping itu, Hamdan berkata peniaga yang ingin mendapatkan kebenaran untuk berniaga di kawasan ruang awam Jalan Raja, Kuala Lumpur boleh menggunakan kesempatan tersebut untuk mendapatkan geran perniagaan yang akan dilaksanakan dalam masa terdekat. Untuk maklumat lanjut mengenai Program Geran Downtown Kuala Lumpur, pihak berkaitan boleh melayari laman sesawang www.thinkcity.com.my/downtownkl.


Sambutan Hari Ulang Tahun Jubli Emas Briged Kelapan Infantri meriah

(Menteri Komunikasi dan Multimedia, Tan Sri Annuar Musa hadir pada sambutan Hari Ulang Tahun Jubli Emas Briged Kelapan Infantri di Kem Desa Pahlawan, Kok Lanas, Kota Bharu, Kelantan)

KOTA BHARU, 17 Julai - Lebih 1,000 orang hadir memeriahkan pameran dan ekspo sempena sambutan Hari Ulang Tahun Jubli Emas Briged Kelapan Infantri di Kem Desa Pahlawan, Kok Lanas, di sini. Pengunjung yang hadir boleh melihat pelbagai segmen interaktif berbentuk ketenteraan meliputi pameran senjata kecil, pertunjukan ikhtiar hidup, demonstrasi prosedur percakapan radio dan pengendalian peralatan semboyan.  Sepanjang tiga hari sambutan, turut diadakan pameran rangsum tempur bungkus kantung serta promosi kerjaya askar wataniah.  Turut diadakan program jualan oleh Perwira Niaga Malaysia (Pernama) yang menawarkan harga barangan berpatutan dan promosi pelbagai barangan antaranya sofa, pinggan mangkuk berjenama dan barangan elektrik.

(Datuk Jamal Abdillah antara barisan artis yang membuat persembahan acara pentarama sempena sambutan Hari Ulang Tahun Jubli Emas Briged Kelapan Infantri)

Selain pameran dan ekspo ketenteraan, beberapa agensi seperti kerajaan dan swasta antaranya, Suruhanjaya Komunikasi Multimedia Malaysia (MCMC) dan Malaysia Digital Economy Corporation (MDEC) turut membuka gerai pameran masing-masing.  Program sambutan turut dimeriahkan dengan acara pentarama di Padang Pavilion 16 Rejimen Askar Melayu Diraja (RAMD) dengan penampilan istimewa Datuk Jamal Abdillah, Datuk DJ Dave dan artis tempatan lain malam tadi. Turut hadir Menteri Komunikasi dan Multimedia, Tan Sri Annuar Musa, Ketua Pengarah Penerangan, Datuk Mohd Sukari Ab Hamid dan Pengarah Penyiaran Kelantan, Wan Azhan Wan Hamat.


NAFAS, LPP dibenar import bekalan ayam

MELAKA, 17 Julai - Kementerian Pertanian dan Industri Makanan (MAFI) membenarkan Pertubuhan Peladang Kebangsaan (NAFAS) mengimport bekalan ayam ke negara ini bagi mewujudkan simpanan stok agar keperluan pengguna sentiasa mencukupi.Timbalan Menteri Pertanian dan Industri Makanan 1, Datuk Seri Ahmad Hamzah berkata turut diberi kebenaran ialah beberapa koperasi di bawah Lembaga Pertubuhan Peladang (LPP) bagi mengatasi kekurangan bekalan ayam di pasaran tempatan."Bekalan ayam diimport hanya dibenarkan daripada loji pemprosesan diiktiraf oleh Jabatan Kemajuan Islam Malaysia (JAKIM), MAFI, Kementerian Kesihatan (KKM) selain pemantauan Jabatan perkhidmatan Veterinar."Ketika ini tiada lagi AP (Approved Permit) jadi sesiapa sahaja boleh mengimport ayam namun mereka perlu mempunyai Import Permit (IP) yang dikeluarkan oleh Jabatan Perkhidmatan Kuarantin dan Pemeriksaan Malaysia (Maqis) bagi tujuan kawalan biosekuriti di pintu masuk negara," katanya kepada pemberita di Ayer Keroh, di sini.

(Ketua Menteri Melaka, Datuk Seri Sulaiman Md Ali (tiga, kiri) menyempurnakan gimik perasmian Sambutan Hari Peladang, Penternak dan Nelayan (HPPN) peringkat Melaka di Ayer Keroh. Hadir sama Timbalan Menteri Pertanian dan Industri Makanan 1, Datuk Seri Ahmad Hamzah/Foto BERNAMA)

Terdahulu, beliau hadir pada majlis perasmian Sambutan Hari Peladang, Penternak dan Nelayan Peringkat Negeri Melaka yang disempurnakan Ketua Menteri, Datuk Seri Sulaiman Md Ali.Mengulas lanjut, Ahmad berkata ketika ini antara negara pengeluar bekalan ayam diberi kelulusan adalah termasuk Thailand, China, Brazil dan Belanda."Menerusi kebenaran itu kita yakin ia dapat mewujudkan mekanisme yang mampu menampung keperluan pengguna dan negara tidak akan berdepan dengan masalah kekurangan bekalan ayam terutama ketika musim perayaan yang mendapat permintaan tinggi,” katanya.Sebelum ini, media melaporkan kerajaan mengumumkan memberi kebenaran kepada 32 syarikat yang dilantik MAFI untuk mengimport ayam sejuk beku sehingga 10,000 tan metrik atau 5.5 juta ekor ayam sebulan. -BERNAMA


UTM sasar pemberian biasiswa bernilai RM1.5 juta kepada pelajar Palestin lanjut pengajian PhD

JOHOR BAHRU, 17 Julai - Universiti Teknologi Malaysia (UTM) menyasarkan pemberian biasiswa bernilai kira-kira RM1.5 juta kepada 10 pelajar dari Palestin untuk melanjutkan pengajian di peringkat Doktor Falsafah (PhD).  Canselor UTM, Raja Zarith Sofiah Sultan Idris Shah bertitah inisiatif menerusi Program Serambi Al-Quds adalah sebahagian daripada usaha UTM membantu golongan memerlukan termasuk pelajar antarabangsa.  Menurut Baginda, usaha tersebut dapat dicapai menerusi sokongan padu penyumbang dana.  Selain itu, seramai 750 pelajar telah menerima manfaat, hasil aktiviti pendanaan UTM berjumlah RM25 juta dalam bentuk biasiswa endowmen.

(Raja Zarith Sofiah Sultan Idris Shah bertitah pada Majlis Santapan Diraja Bagi Mengumpul DanaTabung Kebajikan Pelajar UTM di Johor Bahru)

"Saya berasa terharu dengan sokongan dan keperihatinan yang ditunjukan oleh semua penyumbang dalam membantu pihak universiti, menjayakan kecemerlangan Universiti Teknologi Malaysia, semua sumbangan yang diterima amat besar ertinya buat warga universiti serta ahli komuniti yang bekeperluan," titah baginda pada Majlis Santapan Diraja Bagi Mengumpul Dana Tabung Kebajikan Pelajar UTM, di sini.  Dana kerajaan juga amat penting bagi membantu merencana dan memperhebat kecemerlangan universiti di peringkat global.  Dalam pada itu, Raja Zarith Sofiah turut bertitah dengan menyeru alumni-alumni UTM kembali ke universiti untuk menyumbang kepakaran, pengalaman, dan perkongsian teknologi.


Bimbang keharmonian rakyat terjejas, perbuatan hina Islam diharap tidak berulang - Idris

(Datuk Idris Ahmad ditemu bual media selepas menyampaikan sumbangan YaPEIM kepada asnaf di Masjid Bandar Tun Razak, Jengka, Maran)

Maran, 17 Julai - Semua pihak diingatkan supaya tidak melakukan sebarang penghinaan terhadap agama Islam.  Tegas Menteri di Jabatan Perdana Menteri (Hal Ehwal Agama), Datuk Idris Ahmad, perkara seperti itu diharapkan tidak berulang kerana bimbang keharmonian dan keamanan yang dicapai rakyat pelbagai kaum boleh terjejas.  Beliau berkata umat Islam khususnya orang Melayu cukup sensitif dengan isu agama dan mereka sanggup berkorban untuk mempertahankannya.  "Cuma saya nak mengingatkan bahawasanya dalam soal bab-bab ini jangan duduk main bab agama itu, saya memberikan peringatan, bab agama ini sensitif bagi orang Melayu, itu kena ingat, jangan main-main bab agama ini, bab agama bab yang sensitif, jangan usik, kadang-kadang kita tahu dia sembahyang pun tidak tapi bab akidah, bab agama jangan sentuh," kata selepas beliau menyampaikan sumbangan kepada 100 orang asnaf oleh Yayasan Pembangunan Ekonomi Islam Malaysia (YaPEIM) di Masjid Bandar Tun Razak, Jengka, di sini.

(Datuk Idris Ahmad menyampaikan sumbangan YaPEIM kepada asnaf di Masjid Bandar Tun Razak, Jengka, Maran)

Tambahnya lagi, bagi umat Islam pula, gurauan menggunakan perkataan atau istilah yang merujuk kepada hal-hal berkaitan agama perlu dielakkan kerana dibimbangi boleh merosakkan akidah.  Sementara itu mengulas mengenai seorang murid lelaki berusia sembilan tahun dilapor patah kaki kanannya selepas didakwa dihempas ke atas kerusi oleh seorang guru KAFA sewaktu sesi pengajaran pada 6 Julai lepas, Idris berkata beliau menyerahkan kepada polis untuk siasatan lanjut sebelum memberikan sebarang pandangan.


Melaka beri kebenaran usahakan tanah terbiar untuk tanaman

(Ketua Menteri Melaka, Datuk Seri Sulaiman Md Ali (tengah) selepas majlis perasmian Hari Peladang,Penternak dan Nelayan (HPPN) 2022 peringkat negeri Melaka)

MELAKA, 16 Julai- Tanah terbiar milik kerajaan akan ditawarkan kepada pihak yang berminat untuk diusahakan khususnya bagi tanaman kontan, dalam usaha memastikan bekalan makanan di negeri ini mencukupi. Ketua Menteri Melaka, Datuk Seri Sulaiman Md Ali berkata, beliau telah mengarahkan Pejabat Tanah dan Galian (PTG) negeri untuk mengenal pasti tanah-tanah terbiar terbabit sebelum ditawarkan kepada pihak yang berminat untuk diusahakan.Katanya, pembangunan tanah-tanah terbiar itu dapat dimanfaatkan bagi meningkatkan hasil pengeluaran pertanian di Melaka sekali gus memastikan bekalan makanan dan keperluan penduduk mencukupi.“Penggunaan tanah terbiar untuk pertanian adalah antara perkara dibincangkan dalam mesyuarat Menteri Besar dan Ketua Menteri yang dipengerusikan Perdana Menteri Datuk Seri Ismail Sabri Yaakob sebelum ini."Sehubungan itu saya, telah meminta Pejabat Tanah dan Galian di ketiga-tiga daerah mengambil maklum dan memberikan kebenaran kepada mana-mana pihak yang berminat untuk mengusahakan tanah terbiar ini mengikut jenis tanaman yang mereka miliki,”  katanya kepada pemberita di Ayer Keroh, di sini.

(Tanah terbiar milik kerajaan akan ditawarkan kepada pihak yang berminat untuk diusahakan khususnyabagi tanaman kontan, dalam usaha memastikan bekalan makanan di negeri ini mencukupi/FOTO HIASAN BERNAMA)

Terdahulu beliau menyempurnakan Majlis Perasmian Hari Peladang, Penternak dan Nelayan (HPPN)  2022 peringkat negeri dan turut dihadiri Timbalan Menteri Pertanian dan Industri Makanan (MAFI) 1, Datuk Seri Ahmad Hamzah.Program selama tiga hari yang bertemakan ‘Pertanian Pemangkin Ekonomi Keluarga Malaysia’ itu disertai seramai 92 pempamer dari seluruh Melaka serta dihadiri lebih 10,000 pengunjung.Memetik laporan Bernama, Sulaiman berkata  mengikut rekod yang dikeluarkan Jabatan Perangkawan Malaysia bagi Melaka pada tahun 2021, sektor pertanian berada di tempat ketiga tertinggi iaitu dengan 10.9 peratus Keluaran Dalam Negeri Kasar (KDNK).Katanya, kerajaan negeri juga sentiasa komited untuk memastikan Self Sufficiency Level (SSL) atau tahap sara diri pengeluaran hasil agro makanan Melaka terus dipertingkatkan bagi menampung keperluan bekalan makanan penduduk.“Pencapaian semasa SSL Melaka bagi Telur Ayam (SSL 925.0 peratus), daging ayam pedaging (SSL 296.0 peratus), daging lembu /kerbau (SSL 32.0 peratus), sayur-sayuran (SS 20.0 peratus), buah-buahan (SSL 39.0 peratus) dan padi (SSL 11.0 peratus).“Justeru, saya menyeru kepada semua warga tani untuk mengambil langkah proaktif agar pengeluaran hasil pertanian ladang, penternakan dan perikanan di negeri ini dapat ditingkatkan lagi,” katanya.


KKM jamin penjimatan tidak libatkan perkhidmatan kesihatan negara -Khairy

IPOH, 16 Julai- Kementerian Kesihatan (KKM) memberi jaminan perkhidmatan kesihatan terhadap masyarakat tidak akan terjejas susulan arahan langkah penjimatan dalaman oleh Kementerian Kewangan Menteri Kesihatan, Khairy Jamaluddin berkata, penjimatan hanya dilakukan melibatkan perkara asas dalam kementeriannya bagi perkhidmatan bukan kesihatan seperti penganjuran acara selain kemudahan pakaian dan jamuan.“Saya beri jaminan bahawa Pekeliling Perbendaharaan itu tidak akan menjejaskan perkhidmatan kesihatan. Perkara asas seperti (perbelanjaan bagi) ubat-ubatan, tidak akan dipotong (jimat).“Yang kita akan potong adalah benda lain seperti majlis protokol, jamuan dan baju. Macam majlis buatlah di fasiliti sendiri, tidak perlu sewa hotel dan tidak perlu katering mewah,” katanya dalam sidang akhbar di Meru Raya di sini selepas melancarkan Jelajah Agenda Nasional Malaysia Sihat (ANMS) Peringkat Negeri Perak dan Inisiatif Saringan Kesihatan Kebangsaan di Bulatan Sultan Azlan Shah yang turut dihadiri Menteri Besar Perak, Datuk Seri Saarani Mohamad.Tambah beliau, KKM juga telah mengarahkan semua jabatan dan bahagian kementerian untuk menggariskan langkah-langkah penjimatan dalaman selaras dengan arahan kerajaan.

(Menteri Kesihatan Khairy Jamaluddin (dua,kanan) bersama Menteri Besar Perak Datuk Seri Saarani Mohamad (dua,kiri)melawat kawasan ruang pameran selepas melancarkan Jelajah Agenda Nasional Malaysia Sihat (ANMS) Peringkat Negeri Perak di Bulatan Sultan Azlan Shah/BERNAMA)


Produk halal tempatan mampu tembusi pasaran antarabangsa

KUANTAN, 16 Julai- Pemilikan sijil pengesahan halal dan logo halal antara faktor perniagaan keluaran francaisor tempatan diterima baik di luar negara.  Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd Yusof berkata ia menunjukkan kualiti dan standard produk Malaysia mematuhi piawaian kebersihan dan peraturan yang ditetapkan.  Menurut beliau, perkara tersebut dilihat ketika pihaknya bersama Persatuan Francais Malaysia (MFA) melaksana Program Pengukuhan Francais Bagi Meningkatkan Eksport (EFDP) di Arab Saudi, Bosnia dan Afrika Selatan tahun ini. Menurut beliau, misi ini akan diteruskan ke Indonesia dan Filipina bagi tujuan sama.  “Kami mendapat maklum balas yang cukup positif daripada pihak negara sana tentang produk-produk Malaysia ini. Ini kerana produk Malaysia ini ada keistimewaan dari segi standard, kualiti apatah lagi ada sijil halal.Negara bukan Islam pun tahu bahawasanya produk yang ada sijil halal ini mempunyai potensi untuk dikembangankan ke luar negara," kata Datuk Azman kepada pemberita RTM dalam sidang media Program Jelajah Francais Bay (PJFB) 2022 bagi Zon Pantai Timur, di sini.

(Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd Yusofberkata demikian dalam sidang media Program Jelajah Francais Bay (PJFB) 2022 bagi Zon Pantai Timur)

Tambah beliau, program melibatkan penyertaan usahawan di ekspo dan pameran peringkat antarabangsa ini antara inisiatif kerajaan membantu mempromosikan perniagaan mereka seterusnya menyumbang kepada pengukuhan ekonomi negara.  Turut hadir merasmikan, Pengerusi Jawatankuasa Kerja Raya, Pengangkutan dan Kesihatan Negeri Pahang, Datuk Seri Norolazali Sulaiman dan Pengarah KPDNHEP Negeri, Datuk Mark Ujin.  Jelajah siri ketiga selepas Sarawak dan Johor ini, menyasarkan sekurang-kurangnya 30 potensi francaisi dengan nilai jangkaan potensi pelaburan sebanyak RM7.5 juta.  Setakat Mei 2022, seramai 1,142 francaisor dan 1,531 francaisi telah berdaftar dengan Industri Makanan dan Minuman sebanyak 36.4%, Perkhidmatan dan Penyelenggaraan pula 15.8% serta Pusat Pembelajaran dan Pendidikan sebanyak 11.8%.


Kerajaan benarkan NAFAS import ayam sebagai simpanan stok

AYER KEROH, 16 Julai- Kerajaan memberi kelulusan dan insentif kepada Pertubuhan Peladang Kebangsaan (NAFAS) mengimport ayam dari luar negara bagi mewujudkan simpanan stok dalam usaha menampung keperluan pengguna. Timbalan Menteri Pertanian dan Industri Makanan (MAFI), Datuk Seri Ahmad Hamzah berkata selain itu, beberapa koperasi di bawah Lembaga Pertubuhan Peladang (LPP) turut diberi kebenaran untuk mengimport ayam dari loji negara yang telah dilesen dan disahkan oleh kerajaan Malaysia.  “Kerajaan telah memberikan satu kelulusan dan insentif kepada NAFAS dan juga koperasi melalui LPP untuk import ayam sebagai kita punya simpanan stok. Bila tiada ayam, mekanisme ini akan bekerja untuk penuhi permintaan. Insya-Allah tidak ada kekurangan ayam," kata Ahmad Hamzah ketika ditemui pemberita RTM pada Majlis Perasmian Sambutan Hari Peladang, Penternak dan Nelayan (HPPN) Peringkat Negeri Melaka 2022 yang disempurnakan Ketua Menteri Melaka, Datuk Seri Sulaiman Md Ali.

(Timbalan Menteri Pertanian dan Industri Makanan (MAFI), Datuk Seri Ahmad Hamzah berkata demikian ketikaditemui media pada Majlis Perasmian Sambutan Hari Peladang, Penternak dan Nelayan (HPPN) Peringkat Negeri Melaka 2022)

Tambah Datuk Seri Ahmad, antara loji ayam yang diluluskan untuk mengeksport daging ayam dan keratan ayam ialah dari negara Thailand, China, Brazil dan Belanda.


Ceupacs mahu pelaksanaan penjimatan perbelanjaan perkhidmatan awam diteliti

KUALA LUMPUR, 16 Julai- Kongres Kesatuan Pekerja-pekerja Di Dalam Perkhidmatan Awam (Cuepacs) meminta kerajaan meneliti beberapa perkara dalam melaksanakan Garis Panduan Penjimatan Perbelanjaan Awam, terutama perkara yang boleh mengakibatkan ‘gangguan’ kepada sistem penyampaian perkhidmatan awam kepada rakyat.Presiden Cuepacs Datuk Adnan Mat yang menyifatkan langkah kerajaan mengeluarkan garis panduan penjimatan itu sebagai ‘kepimpinan melalui teladan’ berkata, antara perkara yang dimaksudkan termasuklah hal-hal yang melibatkan perjawatan.Katanya terdapat banyak kekosongan perjawatan yang tidak diisi ketika ini dan jika ia diperketatkan, Cuepacs bimbang banyak jabatan akan terjejas, terutama sektor penting seperti kesihatan, keselamatan atau perkhidmatan langsung kepada rakyat.“Adalah tidak wajar jika kerajaan memotong perbelanjaan sehingga mengakibatkan sistem penyampaian perkhidmatan awam terjejas. Akhirnya perkhidmatan awam akan dihakimi oleh rakyat sebagai gagal kerana tidak mampu memberi perkhidmatan yang terbaik.“Cuepacs tidak boleh bertolak ansur sekiranya penjimatan atau potongan perbelanjaan itu melibatkan perkara penting atau memberi kesan kepada sistem penyampaian perkhidmatan awam,” katanya dalam kenyataan hari ini susulan pengeluaran garis panduan penjimatan oleh kerajaan baru-baru ini. Adnan bagaimanapun berkata perkara-perkara lain yang disentuh oleh garis panduan itu adalah wajar wajar dan perlu diambil tindakan oleh semua warga perkhidmatan awam terutama ketua-ketua jabatan bagi memastikan kejayaannya.

(Presiden Cuepacs Datuk Adnan Mat yang menyifatkan langkah kerajaan mengeluarkan garis panduan penjimatan itu sebagai ‘kepimpinan melalui teladan’ berkata, antara perkara yang dimaksudkan termasuklah hal-hal yang melibatkan perjawatan/FOTO HIASAN)

Menurutnya setiap ketua jabatan perlu bijak menilai perkara yang perlu dan tidak perlu.“Setiap perkara yang tidak jelas perlulah dirujuk terus kepada Kementerian Kewangan bagi memastikan sebarang keputusan yang dibuat tidak memberi kesan kepada perkhidmatan awam,” katanya.Beliau juga berharap pelaksanaan garis panduan itu tidak menjejaskan pelaksanaan segala inisiatif kepada penjawat awam yang diumumkan dalam Bajet 2022 termasuk gantian cuti rehat (GCR) boleh ditebus 80 hari yang sehingga kini belum dilaksanakan.-BERNAMA


MySejahtera kemas kini dua ciri terbaharu

(Ciri baharu diperkenalkan di MySejahtera, ialah ciri untuk paparan rekod saringan kesihatan dan ciri untuk paparan rekod imunisasi di MySejahtera bermuladengan bayi yang dilahirkan selepas 1 Julai 2022/FOTO HIASAN BERNAMA)

IPOH, 16 Julai- Maklumat kesihatan orang ramai hanya akan dimasukkan ke dalam data aplikasi MySejahtera sekiranya mendapat kebenaran pengguna, menurut Menteri Kesihatan, Khairy Jamaluddin.Khairy berkata tiada paksaan dalam penggunaan aplikasi tersebut yang kini berubah wajah dengan penampilan ciri-ciri baharu dalam memberi informasi terkini berhubung tahap kesihatan pengguna.Jelas beliau, ciri baharu diperkenalkan di MySejahtera, ialah ciri untuk paparan rekod saringan kesihatan dan ciri untuk paparan rekod imunisasi di MySejahtera bermula dengan bayi yang dilahirkan selepas 1 Julai 2022. "Ia akan terus masuk ke dalam MySejahtera, kita tak perlu kemas kini hanya bagi kebenaran kepada klinik itu sahaja, seterusnya maklumat ini akan dimasukkan dan dihantar terus dan akan dipapar pada MySejahtera," katanya. Beliau berkata demikian selepas melancarkan Jelajah Agenda Nasional Malaysia Sihat (ANMS) peringkat negeri Perak di Meru Raya, Ipoh bersama Menteri Besar Perak, Datuk Seri Saarani Mohamad. Sementara itu, Kementerian Kesihatan (KKM), menerusi kenyataan, memaklumkan usaha memaparkan rekod kesihatan dan imunisasi di MySejahtera adalah sebahagian daripada langkah KKM untuk memudahkan orang ramai menyimpan rekod kesihatan mereka secara digital.Menurut kenyataan itu, dengan akses rekod yang lebih mudah,masalah seperti kehilangan buku imunisasi atau tiada simpanan rekod saringan akan dapatdiatasi. "KKM juga berharap agar MySejahtera akan terus memainkan peranan sebagai satu alat untuk orang ramai menukar gaya hidup kepada yang lebih sihat apabila mereka dapat memantau sendiri tahap kesihatan dengan lebih mudah.

(Menteri Kesihatan Khairy Jamaluddin (kiri) menyampaikan cenderahati istimewa kepada Menteri Besar Perak Datuk Seri Saarani Mohamad (kanan) pada Program Pelancaran Jelajah Agenda Nasional Malaysia Sihat (ANMS) Peringkat Negeri Perak di Bulatan Sultan Azlan Shah)

"Orang ramai dinasihatkan untuk mengemas kini aplikasi MySejahtera bagi mendapatkan dua ciri terbaharu ini. "Kedua-dua ciri ini ini boleh dimuat turun ke aplikasi MySejahtera seawal hari ini, bergantung kepada gudang aplikasi telefon bimbit masing-masing," menurut kenyataan itu.Dalam kenyataan sama, KKm turut memaklumkan ciri paparan rekod saringan akan memaparkan maklumat kesihatan pengguna yang menjalankan saringan di bawah Inisiatif Saringan Kesihatan Kebangsaan di klinik kerajaan."Di bawah modul ini terdapat maklumat mengenai ketinggian, berat badan, BMI, jenis darah, laporan kesihatan, laporan keputusan ujian makmal dan rekod vaksinasi.

"Bagi mereka menjalankan saringan kesihatan dikelolakan agensi seperti ProtectHealth Corporation Sdn Bhd (PHCorp) melalui program PeKa B40, Pertubuhan Keselamatan Sosial (Perkeso) melalui Health Screening Program (HSP), Lembaga Penduduk dan Pembangunan Keluarga Negara (LPPKN) dan lain-lain hanya akan dipaparkan dalam masa terdekat," menurut kenyataan itu.KKM menjelaskan mereka yang menjalankan saringan kesihatan sendiri atau telah mendapatkan suntikan imunisasi di fasiliti kesihatan swasta, rekod saringan kesihatan atau imunisasi boleh dimuat naik oleh pusat tersebut.Menurut kenyataan itu bagi rekod imunisasi pula dapat dilihat setelah bayi yang baru dilahirkan diberikan suntikan imunisasi Bacillus Calmette-Guerin (BCG) di fasiliti kesihatan yang terlibat dalam Program Imunisasi Kebangsaan.

"Suntikan imunisasi yang akan terpapar di MySejahtera adalah seperti Tetanus, Hepatitis B, Haemophilis Influenza, Diphteria (D), Tetanus (T) dan Acelullar Pertussia (AP) (DTAP), Measles, Mumps dan Rubella (MMR), Japanese Encephalitis (JE) dan COVID-19," jelas kenyataan itu


KKM sasar 1.5 juta Keluarga Malaysia sertai Inisiatif Saringan Kesihatan Kebangsaan

(Menteri Kesihatan Khairy Jamaluddin (kiri) bersama Menteri Besar Perak Datuk Seri Saarani Mohamad (kanan) pada Program Pelancaran Jelajah Agenda Nasional Malaysia Sihat (ANMS) Peringkat Negeri Perak di Bulatan Sultan Azlan Shah)

IPOH, 16 Julai- Kementerian Kesihatan (KKM) menyasarkan 1.5 juta masyarakat di Malaysia membuat saringan kesihatan menerusi Inisiatif Saringan Kesihatan Kebangsaan pada tahun ini.  Menterinya, Khairy Jamaluddin berkata sasaran itu ditumpukan kepada individu yang berusia 40 tahun dan ke atas serta tidak pernah melakukan saringan kesihatan.  "Kira-kira 53 peratus rakyat Malaysia dewasa tidak menjalani saringan kesihatan dalam tempoh setahun yang lepas."Angka ini menggambarkan bahawa kesedaran rakyat mengenai kepentingan saringan kesihatan masih rendah.“Oleh kerana itu, insiatif Saringan Kesihatan Kebangsaan dilaksanakan bermula Julai hingga Disember ini,"katanya sewaktu berucap melancarkan Jelajah Agenda Nasional Malaysia Sihat (ANMS) peringat negeri Perak di sini.Turut hadir, Menteri Besar Perak Datuk Seri Saarani Mohamad dan Pengerusi Kesihatan, Alam Sekitar, Sains dan Teknologi Hijau Negeri Perak Mohd Akmal Kamarudin. Jelas beliau, selain menerusi program KKM, usaha berkenaan turut digalakkan lagi oleh agensi lain seperti ProtectHealth Corporation yang menawarkan saringan kesihatan secara percuma melalui Skim Peduli Kesihatan B40 (PeKa B40) atau melalui Pertubuhan Keselamatan Sosial (Perkeso) bagi pencarum di bawah Program Saringan Kesihatan.“Melalui PeKA B40, seramai enam juta rakyat layak menikmatinya, namun sehingga kini cuma 600,000 orang atau 10 peratus sahaja yang mendapat manfaat.“Jadi, tampillah nanti sepanjang lima bulan akan datang untuk saringan kesihatan. Intervensi awal akan mengesan sebarang penyakit.

(Sasaran saringan kesihatan ditumpukan kepada individu yang berusia 40 tahun dan ke atas serta tidak pernah melakukan pemeriksaan kesihatan/FOTO HIASAN)

“Jangan tunggu sakit baru datang periksa kesihatan di klinik. Ia patut dirawat dari awal sebelum dipotong kaki kerana kencing manis atau terlantar akibat serangan angin ahmar,” katanya. Katanya, KKM juga akan menambah rakan strategik termasuk sektor swasta yang menawarkan pakej saringan ransangan dengan diskaun dalam fasa kedua akan datang.


KUSKOP tumpu perkasa golongan usahawan

SHAH ALAM, 16 Julai- Kementerian Pembangunan Usahawan dan Koperasi (KUSKOP) akan menumpukan perbelanjaan ke arah memperkasa golongan usahawan.Jelas Menterinya, Tan Sri Noh Omar, meski perlu mengenepikan perbelanjaan lain, usaha itu perlu diberi fokus khusus dan berterusan.Ini memandangkan majoriti golongan tersebut masih terjejas akibat pandemik COVID-19."Kita akan lihat dari segi aspek pembangunan, mana yang boleh kita dahulukan mana yang kita perlu beri perhatian tetapi untuk membantu golongan usahawan, kita akan terus bantu mereka kerana mereka ini dalam fasa nak bangkit semula selepas pandemik," kata Noh Omar dalam sidang media selepas merasmikan Malaysia Sports League (MSL) 2022 Peringkat Negeri Selangor.Penyataan beliau bagi merujuk seruan Kementerian Kewangan agar semua kementerian, jabatan, agensi, badan berkanun persekutuan dan syarikat terhad dengan jaminan (CLBG) melaksanakan langkah penjimatan dalaman bagi membantu membiayai sebahagian perbelanjaan tambahan berkaitan subsidi demi kesejahteraan rakyat.

(Menteri KUSKOP, Tan Sri Noh Omar)